Kos ibadah haji: Jemaah sambut baik, akui berpatutan

KOTA BHARU, 5 Mei- Pengenalan dua kategori bayaran bagi ibadah haji secara muasasah disambut baik bakal jemaah.Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata kebanyakan jemaah menyifatkan peningkatan bayaran itu berpatutan dan tidak membebankan mereka.  "Alhamdulillah, setelah kerajaan mengumumkan kaedah bayaran untuk B40 dan bukan B40, rakyat menyambut baik, kerana peningkatan itu tidak membebankan mereka, kerana sejak sekian lama tidak pernah ada peningkatan kos, dan peningkatan kos ini bukan satu perkara yang dalam kawalan kerajaan, ianya kerana bergantung kepada ' actual' kos atau kos sebenar pengurusan ibadat haji di tanah suci," katanya.  Beliau di temui media pada Rumah Terbuka Ahli Parlimen Pengkalan Chepa di Pengakalan Chepa, Kota Bharu.   Lembaga Tabung Haji (TH) sebelum ini memperkenalkan dua kategori kadar bayaran bagi jemaah haji muassasah yang pertama kali mengerjakan haji bermula tahun ini. Bagi jemaah daripada golongan B40, mereka perlu membayar RM10,980 manakala tambahan RM2,000 untuk jemaah lain.

Mengulas lanjut, Ahmad Marzuk berkata semua bakal jemaah haji yang terpilih mengerjakan ibadah haji tahun ini juga sudah dimaklumkan.  Mereka telah di minta untuk memberi maklum balas dalam tempoh tertentu selain mengemukakan laporan kesihatan masing-masing.  Di jangkakan semua proses pengurusan keperluan jemaah terlibat termasuk maklum balas kepada mereka yang membuat rayuan akan selesai dalam tempoh terdekat.


Selangor setuju cuti Hari Pekerja dibawa ke 4 Mei

SHAH ALAM, 3 Mei - Kerajaan negeri Selangor bersetuju cuti Hari Pekerja dibawa ke Rabu, 4 Mei selaras pengumuman rasmi Hari Raya yang jatuh pada Isnin.Setiausaha Kerajaan Negeri Selangor Datuk Haris Karim mengumumkan perkara itu selepas mendapat perkenan Sultan Selangor Sultan Sharafuddin Idris Shah.

“Selaras dengan kenyataan Perdana Menteri Datuk Seri Ismail Sabri (mengenai cuti tersebut) serta peruntukan Seksyen 3 Akta Hari Kelepasan 1951 [Akta 369] dan perkenan Sultan Selangor, Menteri Besar Selangor Datuk Seri Amirudin Shari telah bersetuju bahawa Cuti Hari Pekerja di Selangor akan dibawa kepada Rabu, 4 Mei 2022.“Perubahan cuti hari kelepasan am ini adalah turut dipanjangkan untuk diterima pakai kepada Pihak Berkuasa Tempatan dan Badan Berkanun Negeri,” katanya dalam satu kenyataan. - BERNAMA


Dua remaja maut, motosikal bertembung pacuan empat roda

KUANTAN, 3 Mei - Dua remaja maut selepas terlibat dalam kemalangan yang melibatkan motosikal dengan sebuah kenderaan pacuan empat roda, di Kilometer 23 Jalan Pekan/Batu Balik di Pekan.Ketua Polis Daerah Pekan Supt Mohd Zaidi Mat Zain berkata kejadian itu, menyebabkan kedua-dua mangsa berusia 18 tahun menaiki motosikal yang dipercayai dalam perjalanan untuk beraya, maut di lokasi kejadian.Penunggang motosikal ialah Muhammad Nur Zulkefli Zakaria dan pembonceng dikenali sebagai Muhammad Ibrahim Mhd Kchairudin. Mereka berasal dari Kampung Temai Tengah dan Temai Hilir, Pekan.

(Dua remaja maut terlibat dalam kemalangan yang melibatkan motosikal dengan sebuah pacuan empat roda / FOTO Hiasan)

“Kemalangan dipercayai berlaku apabila motosikal mangsa dari Pekan ke Batu Balik terbabas semasa mengambil selekoh, lalu masuk ke laluan bertentangan dan bertembung Mitsubishi Triton dinaiki dua beranak,” katanya menerusi kenyataan di sini hari ini.Jenazah mangsa dibawa ke Hospital Pekan untuk bedah siasat.Siasatan lanjut dijalankan mengikut Seksyen 41(1) Akta Pengangkutan Jalan 1987.


Sambutan Aidilfitri: rendang maman juadah pilihan masyarakat Gemencheh

TAMPIN, 2 Mei- Sambutan Aidilfitri Di Negeri Sembilan seolah-olah tidak lengkap tanpa juadah tradisi, rendang maman .Bagi masyarakat di Gemencheh, Tampin, hidangan istimewa itu menjadi suatu kewajipan untuk dihidangkan pada hari raya dan dimakan bersama lemang, ketupat ataupun nasi.  Menurut Pengusaha Rendang Maman Warisan Gedok, Fahim Mahmud, pihaknya memerlukan lebih enam tan maman bagi memenuhi permintaan pelanggan sempena Aidilfitri tahun ini.  Tersenarai antara 50 makanan terlazat di dunia oleh badan antarabangsa, rendang maman katanya mempunyai khasiat tersendiri.  "Di antara khasiat rendang maman ni ia mencegah penyakit buasir dan juga darah tinggi kerana sayur maman ni sebenarnya pahit sangat pahit tapi bila masak kita kenakan ramuan-ramuan yang tertentu kena asam dia, garam dia, santan cukup dia akan hilang kepahitan dia akan jadi satu makanan yang lazat," katanya.

(Pengusaha Rendang Maman Warisan Gedok, Fahim Mahmud mengutip maman sebelum dimasak menjadi rendang)

Sementara itu, tukang masak, Norizah Mansor berkongsi resipi istimewa menghasilkan rendang maman yang sedap dengan menyeimbangkan rasa pahit dan masam menggunakan asam gelugur serta dimasak dalam tempoh lama.  Kebiasaannya,rendang maman dimasak dengan campuran ayam kampung, daging lembu, daging rusa dan ikan bilis.  "Mungkin sebab dia lemak santan tu kan dengan cili api, kemudian dimasak sampai kering, itu yang terasa dia punya sedap tu. Lepas itu bila dia kering dia berminyak," kata Norizah.

Rendang maman yang dimasak dengan cara tradisi orang lama menjadi kunci utama mendapatkan rendang maman yang sedap.Ia dimasak di dalam kawah dan menggunakan kayu api bagi membangkitkan aroma keaslian rendang maman yang menjadi hidangan Hari Raya.Ia bukan sahaja terkenal dalam kalangan masyarakat Melayu, malah turut popular dalam kalangan masyarakat Cina dan India.


Pemantauan dan rondaan dipertingkat di kawasan perumahan- Ketua Polis Johor

JOHOR BAHRU, 2 Mei- Sempena Aidilfitri hari ini, polis kontinjen Johor meningkatkan pemantauan serta rondaan di kawasan perumahan.Ketua Polis Negeri, Datuk Kamarul Zaman Mamat berkata, fokus rondaan di kawasan perumahan disebabkan risiko kediaman yang ditinggalkan pemilik. Jelasnya, jadual tugasan pegawai dan anggota juga diubah sedikit, sesuai dengan keadaan semasa termasuk kawalan di laluan keluar masuk tol.  "Di tol-tol pun kita ada tumpuan, trafik khasnya begitu juga kawasan perumahan. Unit Rondaan Bermotosikal (URB) dan MPV buat pemantauan rapi berikutan mereka meninggalkan rumah dalam keadan tergesa-gesa mungkin ada kecuaian, tak apa kita akan pastikan rumah mereka selamat ditinggalkan," katanya. Kamarul Zaman ditemui semasa Majlis Rumah Terbuka di kediaman rasmi Ketua Polis Johor di Johor Bahru.

(Ketua Polis Negeri, Datuk Kamarul Zaman Mamat)

Tambahnya, kira-kira 250 URB dan 100 unit MPV terdapat di dalam kontinjen Johor. Sementara itu dianggarkan lebih 1,600 pegawai dan anggota bertugas sepanjang Aidilfitri ini.


PM puji sikap rakyat patuh SOP amal kawalan kendiri

(Suasana Solat Sunat Hari Raya Pertama di Masjid Putra Heights 1443H/2022M/FOTO Masjid Putra Heights)

KUALA LUMPUR, 2 Mei - Perdana Menteri, Datuk Seri Ismail Sabri memuji sikap orang ramai yang terus mengamalkan pencegahan kendiri bagi mengekang penularan wabak COVID-19.Walaupun kelonggaran untuk tidak memakai pelitup muka di luar kawasan tertutup tidak lagi diwajibkan, namun masih ramai yang mengambil langkah berjaga-jaga sempena Sempena sambutan Hari Raya Aidilfitri.Ismail Sabri berkata kawalan kendiri tetap perlu dilakukan dalam suasana penuh kemeriahan dan kegembiraan umat Islam menyambut Hari Raya Aidilfitri bagi memastikan kesihatan diri sendiri serta masyarakat sekeliling sentiasa dalam keadaan baik.“Di dalam bangunan masih lagi memakai pelitup muka, diwajibkan, tetapi di luar bangunan di kawasan terbuka seperti ini (masjid) tidak lagi memakai pelitup muka,” katanya.“Tetapi saya lihat sewaktu saya datang tadi, ramai yang berjalan kaki ke masjid ini, masih lagi memakai pelitup muka. Bermakna rakyat masih lagi berhati-hati. Menjaga dan mengawal kendiri untuk kesihatan diri, anak dan keluarga masing-masing.“Jadi alhamdulillah. Kita walaupun diberi kebebasan, tidak terlalu terbuka, bebas dan masih lagi berhati-hati, alhamdulillah,” katanya ketika ditemui sebelum pulang dari Masjid Wilayah Persekutuan di sini selepas menunaikan solat sunat Aidilfitri.

Pada 27 April, Menteri Kesihatan Khairy Jamaluddin mengumumkan beberapa kelonggaran langkah kawalan dan pencegahan COVID-19 berkuat kuasa 1 Mei.Antaranya pemakaian pelitup muka di luar bangunan akan menjadi pilihan bukan lagi satu kewajipan selain tidak wajib mengimbas aplikasi MySejahtera untuk memasuki premis.Kelonggaran langkah kawalan dan pencegahan COVID-19 di negara ini adalah selaras dengan Fasa Peralihan Ke Endemik.


Sambutan Hari Raya di seluruh negara hari ini dimulakan dengan solat sunat Aidilfitri

(Orang ramai mengambil peluang bergambar kenangan bersama keluarga selepas menunaikan solat sunat Aidilfitri di Masjid Zahir hari ini/BERNAMA)

Di Terengganu, 2 MEI - Cuaca yang baik membolehkan kira-kira 3,000 umat Islam menunaikan solat sunat Aidilfitri di Masjid Al-Muktafi Billah Shah, Ladang, Kuala Terengganu pagi tadi.  Sultan Terengganu, Sultan Mizan Zainal Abidin berkenan berangkat menyertai masyarakat sekitar.  Turut berangkat Yang di-Pertuan Muda Terengganu, Tengku Muhammad Ismail.Sebaik selesai menunaikan solat sunat Aidilfitri, Sultan Mizan dan Tengku Muhammad Ismail menziarahi makam diraja yang terletak di perkarangan masjid sebelum berangkat pulang ke Istana.Di Kelantan, Sultan Kelantan Sultan Muhammad V berangkat menunaikan solat sunat Aidilfitri di Masjid Al Ismaili Bandar Baru, Pasir Pekan, Tumpat.  Baginda yang berjubah coklat dan berkopiah menyertai lebih 2,000 jemaah.  Mengiringi baginda, Tengku Mahkota Kelantan, Dr Tengku Muhammad Faiz Petra, serta Menteri Besar, Datuk Ahmad Yakob.  Tinjauan RTM mendapati jemaah yang hadir seawal jam 7:00 pagi masih menitikberatkan aspek pencegahan penularan jangkitan COVID-19 biarpun beberapa kelonggaran Prosedur Operasi Standard (SOP) telah mula diberikan kerajaan sejak semalam.Jemaah yang hadir kekal memakai pelitup muka dan membawa sejadah sendiri ketika berada dalam perkarangan masjid.Suasana serupa juga dilihat di Masjid Negeri Pulau Pinang.Yang Dipertua Negeri Pulau Pinang Tun Ahmad Fuzi Abdul Razak dan isteri Toh Puan Seri Khadijah Mohd. Noor tiba pada pukul 8.40 pagi, bagi menunaikan solat sunat Aidilfitri bersama kira-kira 5,000 jemaah.

(Yang Dipertua Negeri Pulau Pinang Tun Ahmad Fuzi Abdul Razak (dua, kanan) menunaikan solat sunat Aidilfitri di Masjid Negeri Pulau Pinang hari ini/BERNAMA)

Khutbah bertajuk 'Aidilfitri Dirai Hikmahnya Dihayati' disampaikan oleh Imam Besar Masjid Negeri, Ustaz Mohd Nordin Samah  Selesai solat sunat Aidilfitri, kesemua jemaah dilihat masih terus mengamalkan SOP.Di Melaka pula, Yang Dipertua Negeri, Tun Dr Mohd Ali Mohd Rustam menunaikan solat sunat Aidilfitri bersama hampir 3,000 jemaah di Masjid Al Azim, Bukit Palah.  Solat dipimpin oleh Imam Besar masjid negeri, Datuk Mohammad Hashim. Hadir sama, Ketua Menteri, Datuk Seri Sulaiman Md Ali.  Semasa ditemui pemberita beliau menasihati masyarakat di Melaka agar menjaga kesihatan masing-masing walaupun banyak kelonggoran SOP telah diberikan.  Katanya, pandemik COVID-19 masih belum berakhir dan tindakan berjaga-jaga masih diperlukan.  Di Kedah, Sultan Kedah, Sultan Sallehuddin ibni Almarhum Sultan Badlishah dan Sultanah Kedah, Sultanah Maliha Tengku Ariff berkenan berangkat menunaikan solat sunat Aidilfitri di Masjid Zahir, Alor Setar. Berangkat sama; Raja Muda Kedah, Tengku Sarafuddin Badlishah ibni Sultan Sallehuddin dan Raja Puan Muda Kedah, Che Puan Zaheeda Mohammad Ariff.  Khutbah Aidilfitri disampaikan oleh Imam Besar Masjid Zahir, Datuk Syeikh Roslan Abdul Halim. Selesai solat, baginda dan Kerabat Diraja berkenan beramah mesra bersama jemaah yang hadir sebelum berangkat pulang.Di Labuan pula, lebih 3,000 umat Islam menunaikan solat sunat Aidilfitri di Masjid Jamek An-Nur.  Solat dipimpin Imam Masjid Jamek An-Nur, Mohd Shukri Yacob, yang turut menyampaikan khutbah aidilfitri bertajuk “Raikan Aidilfitri, Raih Redha Ilahi”.  Dalam khutbah itu beliau mengingatkan bahawa Aidilfitri merupakan hadiah istimewa setelah sebulan menjalani tarbiah Ramadan.  "Mulakan langkah baharu untuk menjalani kehidupan yang mengikut aturan syariat demi meraih rahmat dan keredhaan Allah.  "Seterusnya, eratkan silaturahim sesama ahli keluarga dengan saling berhubung dan bermaafan, mengukuhkan persaudaraan sesama insan dan hulurkan bantuan kepada mereka yang memerlukan," kata beliau.Di Pahang, Pemangku Raja Pahang Tengku Hassanal Ibrahim Alam Shah Al-Sultan Abdullah Ri'ayatuddin Al-Mustafa Billah Shah, berkenan menunaikan solat sunat Aidilfitri bersama jemaah di Masjid Sultan Haji Ahmad Shah, Temerloh.  Keberangkatan baginda diiringi Tengku Arif Bendahara Tengku Muhammad Iskandar Ri'ayatuddin Shah. Hampir 2,000 penduduk Temerloh hadir menyempurnakan ibadah berkenaan.  Selesai menunaikan solat, baginda yang mengenakan busana baju Melayu berwarna hijau muda berkenan menyantuni golongan kanak-kanak sebelum berangkat pulang.


Johor pinda hari kelepasan am kepada Rabu ini

JOHOR BAHRU, 2 Mei - Kerajaan negeri Johor bersetuju meminda cuti hari kelepasan am (Cuti Khas Peristiwa) yang diumumkan pada hari ini dipinda kepada 4 Mei.Menteri Besar Johor, Datuk Onn Hafiz Gazi berkata keputusan dibuat setelah mengambil kira Hari Raya yang jatuh pada hari ini."Pengisytiharan cuti khas peristiwa ini selaras peruntukan kuasa yang diberikan mengikut seksyen 9(1) Akta Hari Kelepasan Am 1951 (Akta 369)", katanya dalam hantaran di laman Facebook hari ini.

Malam tadi, Penyimpan Mohor Besar Raja-Raja Tan Sri Syed Danial Syed Ahmad mengumumkan umat Islam di Malaysia menyambut Hari Raya hari ini.Pada Rabu lepas, Onn Hafiz dilaporkan berkata kerajaan negeri Johor memberi cuti kelepasan am pada hari ini sempena sambutan Aidilfitri.


Agong, Raja Permaisuri solat sunat Aidilfitri di Masjid Wilayah Persekutuan

(Yang di-Pertuan Agong Al-Sultan Abdullah Ri'ayatuddin Al-Mustafa Billah Shah menunaikan solat sunat Aidilfitri di Masjid Wilayah Persekutuan hari ini/BERNAMA)

KUALA LUMPUR, 2 Mei - Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah berkenan menunaikan solat sunat Aidilfitri di Masjid Wilayah Persekutuan, di sini hari ini.Pasangan diraja itu berangkat tiba di masjid berkenaan pada 8.14 pagi bersama anakanda Seri Paduka Tengku Puteri Afzan Aminah Hafizatullah.Solat dipimpin Imam Besar Masjid Wilayah Persekutuan Muhyidin Aziz @ Saari dan turut disertai Perdana Menteri Datuk Seri Ismail Sabri Yaakob yang tiba pada 8.07 pagi, selain anggota Jemaah Menteri dan Timbalan Menteri bersama pasangan dan orang awam.Ini kali pertama Yang di-Pertuan Agong menunaikan solat sunat Aidilfitri di luar Istana Negara.

(Yang di-Pertuan Agong Al-Sultan Abdullah Ri’ayatuddin Al-Mustafa Billah Shah)

Solat dilaksanakan mengikut ketetapan baharu berhubung kelonggaran prosedur operasi standard (SOP) di masjid dan surau Wilayah-wilayah Persekutuan berkuat kuasa hari ini selaras pengumuman kerajaan berkaitan kelonggaran SOP di masjid dan surau.Ketetapan tersebut antara lain meliputi pemansuhan imbasan kod QR MySejahtera untuk daftar masuk ke masjid dan surau, penggunaan sejadah sendiri serta penjarakan fizikal antara jemaah dalam semua keadaan di masjid dan surau.Selain itu, kemasukan ke masjid dan surau dibenarkan tanpa mengira status vaksinasi kecuali jemaah yang berstatus ‘Berisiko Tinggi’ atau di bawah Perintah Pengawasan dan Pemerhatian di Rumah (HSO).Pemakaian pelitup muka diwajibkan di dalam masjid dan surau yang tertutup, namun tidak diwajibkan di kawasan terbuka.Khutbah Aidilfitri bertajuk 'Kemenangan Menuju Keredaan' dibacakan Muhyidin, antaranya menyeru umat Islam seluruh negara melaksanakan kawalan kendiri sebaiknya dan melengkapkan pengambilan vaksin penggalak serta vaksinasi untuk anak bagi mengurangkan risiko lebih teruk akibat wabak COVID-19.Umat Islam turut diseru supaya bersama-sama memperbaik hubungan persaudaraan.Sebelum berangkat pulang, Al-Sultan Abdullah berkenan meluangkan masa beramah mesra dan bersalaman dengan para jemaah.Perdana Menteri juga turut meluangkan masa beramah mesra dan bersalaman dengan jemaah.Pasangan Seri Paduka kemudian berangkat meninggalkan masjid kira-kira 9.15 pagi, diikuti Ismail Sabri dan Jemaah Menteri serta Timbalan Menteri. -BERNAMA


Aidilfitri: Cuti Hari Pekerja secara automatik dibawa kepada Rabu

KUALA LUMPUR, 2 Mei - Cuti Hari Pekerja secara automatik dibawa kepada Rabu ini, selaras dengan pengumuman rasmi Hari Raya Aidilfitri esok.Perdana Menteri, Datuk Seri Ismail Sabri Yaakob berkata perubahan itu selaras dengan peruntukan Seksyen 3, Akta Hari Kelepasan 1951 [Akta 369], Holidays Ordinance (Sabah Cap. 56) dan Public Holidays Ordinance (Sarawak Cap. 8). "Selaras dengan pengumuman rasmi Hari Raya Aidifitri bagi tahun 2022 oleh Penyimpan Mohor Besar Raja-Raja bahawa 1 Syawal 1443H, Hari Raya Aidilfitri tahun 2022 jatuh pada Isnin, maka Cuti Hari Pekerja secara automatik akan dibawa kepada Hari Rabu, 4 Mei 2022," katanya dalam kenyataan media malam ini.

Menurutnya, gantian cuti Hari Pekerja secara automatik ini tidak terpakai untuk Negeri Kedah, Terengganu, Kelantan dan Johor kerana Hari Pekerja jatuh pada hari Ahad iaitu hari bekerja di negeri-negeri tersebut. "Walau bagaimanapun, ia adalah tertakluk pada keputusan Pihak Berkuasa Negeri masing-masing untuk membuat sebarang pengumuman berkenaan cuti," tambahnya.Mengakhiri kenyataan itu, Ismail Sabri sekali lagi mengucapkan selamat menyambut Hari Raya Aidilfitri buat seluruh Keluarga Malaysia yang dikasihi.


Amal penjagaan kesihatan, putuskan rantaian COVID-19 di Aidilfitri - YDP Agong

KUALA LUMPUR, 1 Mei- Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah bertitah supaya rakyat sentiasa mengamalkan penjagaan kesihatan demi kelangsungan usaha memutuskan rantaian penularan COVID-19 ketika sambutan Aidilfitri ini.Kedatangan Ramadan dan Syawal tahun ini merupakan satu dimensi sambutan yang berbeza berbanding tahun sebelumnya memandangkan negara kini memasuki fasa peralihan ke endemik, hasil usaha rakyat selama lebih dua tahun memerangi COVID-19 sehingga menampakkan sinar di hujung kegelapan.Al-Sultan Abdullah bertitah ini juga hasil usaha padu kerajaan dan kesatuan rakyat dalam mencapai imuniti kelompok menerusi Program Imunisasi COVID-19 Kebangsaan (PICK) dan pemberian dos penggalak yang semakin meluas.“Pelbagai onak dan ranjau yang telah kita tempuhi dalam perjuangan membebaskan negara daripada belenggu COVID-19. Melangkah ke hadapan, rakyat beta hendaklah meneruskan momentum dengan berterusan mempraktikkan amalan penjagaan kesihatan yang baik dan mematuhi semua saranan kerajaan.Jangan sekali-kali mengambil mudah dan bersikap sambil lewa akan nikmat kesihatan yang dikurniakan Allah SWT. Sesungguhnya nikmat kesihatan itu adalah asas bagi kehidupan yang sempurna dan kepada pembangunan negara tercinta,” titah Seri Paduka dalam perutusan khas Aidilfitri yang disiarkan stesen-stesen televisyen dan radio, malam ini.

Yang di-Pertuan Agong juga menzahirkan keyakinan pembukaan semula sempadan negara pada 1 April lepas akan memberikan impak besar kepada pemulihan ekonomi negara selain membawa keceriaan kepada rakyat untuk pulang ke kampung halaman menziarahi ahli keluarga. Titah Al-Sultan Abdullah, kemeriahan menyambut Aidilfitri pada tahun ini sudah pasti akan lebih dinikmati bersama orang yang tersayang.Seri Paduka dan Raja Permaisuri Agong Tunku Hajah Azizah Aminah Maimunah Iskandariah turut mengingatkan rakyat yang memandu untuk pulang ke kampung halaman supaya sentiasa mengutamakan keselamatan sepanjang pemanduan dan mematuhi undang-undang ditetapkan.Seri Paduka berdua turut menzahirkan penghargaan kepada seluruh petugas barisan hadapan negara meliputi  Angkatan Tentera Malaysia (ATM), Polis Diraja Malaysia (PDRM), petugas perkhidmatan kesihatan serta semua agensi kerajaan yang menggalas amanah memelihara keamanan dan kedaulatan negara.“Beta dan Raja Permaisuri Agong mendoakan agar seluruh rakyat beta dan negara Malaysia yang di cintai ini akan kekal bersatu padu dan sentiasa berada di bawah perlindungan Allah SWT serta dijauhi dari sebarang musibah dan bencana.Selamat Hari Raya Aidilfitri kepada seluruh rakyat Malaysia yang beta kasihi. Maaf zahir dan batin,” titah Seri Paduka.


Hari Raya Aidilfitri disambut esok, 2 Mei 2022

KUALA LUMPUR, 1 Mei- Rakyat Malaysia bakal menyambut Hari Raya Aidilfitri bagi kalendar 1443 Hijrah pada Isnin ini, 2 Mei 2022.Pengumuman tersebut diisytiharkan oleh Penyimpan Mohor Besar Raja-Raja, Tan Sri Syed Danial Syed Ahmad sebentar tadi."Dengan ini saya mengisytiharkan Hari Raya Aidilfitri jatuh pada hari Isnin, 2 Mei 2022," kata Tan Sri Syed Danial mengisytiharkannya di saluran TV RTM, TV 1.Terdahulu, kerajaan Arab Saudi turut mengumumkan bahawa cuti Hari Raya Aidilfitri akan bermula pada Isnin, 2 Mei di negara itu."Isnin, adalah hari pertama Aidilfitri yang penuh keberkatan untuk tahun ini, dengan hari Ahad hari terakhir Ramadan,' lapor Saudi Press Agency, memetik kenyataan mahkamah diraja.Negara-negara Teluk yang lain, Emiriah Arab Bersatu (UAE), Kuwait, Qatar dan Bahrain juga telah membuat pengumuman yang sama.Tarikh 1 Syawal ditentukan dengan melihat anak bulan, mengikut kalendar Hijrah. -AFP


Harimau kumbang berkeliaran di taman perumahan, ditangkap

KEMAMAN, 1 Mei- Kebimbangan kira-kira 300 keluarga di Perumahan Rantau Bukit, Kemaman, Terengganu, mengenai ancaman harimau kumbang sejak seminggu lalu berakhir selepas haiwan liar itu berjaya ditangkap awal pagi tadi. Harimau kumbang betina seberat antara 30 hingga 40 kilogram (kg) itu berjaya ditangkap kira-kira jam 5.30 pagi dengan menggunakan sebuah perangkap yang dipasang Jabatan Perlindungan Haiwan Liar dan Taman Negara (Perhilitan) sejak Isnin lalu.

Penduduk, Nor Azlinda Saadon berkata insiden harimau kumbang yang berkeliaran itu nyata menggusarkan penduduk sekitar. "Syukur alhamdulillah sangat sebab harimau kumbang tu buat macam kawasan dia sendiri. Dia merayau mencari makanan, tambahan bulan puasa ni, ramai budak-budak pergi terawih naik basikal jadi kita risau kalau terserempak. Jadi harapnya tiada lagi keturunan dia datang pula kan. Kucing peliharaan kami pun dah boleh dilepaskan dengan bebas macam biasa.

Pengawal keselamatan, Mohd Yazid Yusri pula menyatakan kelegaan penduduk sekitar selepas tertangkapnya harimau kumbang liar tersebut."Harimau dah tangkap rasa selamat la. Hendak ronda di rantau bukit ni pun selamat lah kira, budak- budak sekitar dan penduduk yang hendak ke surau untuk terawah pun rasa selamat," katanya.

Sementara itu, Pengarah Jabatan Perlindungan Hidupan Liar dan Taman Negara (PERHILITAN), Terengganu, Loo Kean Seong mengesahkan haiwan liar yang diancam kepupusan tersebut berada dalam keadaan sihat tanpa sebarang kecederaan.Katanya haiwan berusia antara enam hingga tujuh tahun itu akan dihantar ke habitat asalnya di sekitar kawasan hutan Terengganu.


Lemang endemik, juadah tradisi istimewa di Aidilfitri

KEMAMAN, 1 Mei- Sambutan Aidilfitri pastinya tidak lengkap tanpa juadah lemang yang sememangnya menjadi juadah turun-temurun dan hidangan utama di seluruh pelusuk negeri.  Sambutan perayaan kali ini cukup bermakna buat peniaga lemang setelah diberikan kelonggaran oleh kerajaan.  Dijenamakan sebagai Lemang Endemik, makanan tradisi itu kini dapat dinikmati semula semenjak negara dibelenggu COVID-19.  Dek kerana terlalu rindukan aroma beras pulut bercampur santan itu, Aidilfitri kali ini ramai yang tidak melepaskan peluang untuk menempah dan membelinya sebagai juadah istimewa.  Tinjauan RTM di Laluan Pantai Kemaman ke Kuala Terengganu di Kampung Kijal mendapati, jualan lemang diluar dugaan kerana sejak awal bulan Ramadan lagi peniaga tidak menang tangan untuk memenuhi permintaan.  Salah seorang peniaga, Rabiah Ismail atau Kak Ruby 56 tahun, sepanjang 30 tahun berniaga lemang, tempoh negara dilanda pandemik COVID-19 adalah tempoh yang paling mencabar buat peniaga.

Dia kini bersyukur kerana negara beralih ke fasa endemik dan jualan lemang kembali bernafas dan dapat menampung pendapatan keluarga.  "Jualan tu sangat memberangsangkan setakat ni, jika dibandingkan semasa kes COVID-19 yang tinggi dulu. Kira alhamdulillah bila kerajaan buka sempadan dan beri kelonggaran untuk orang boleh balik kampung," katanya.Salah seorang pelanggan, Fareez Osman berkata walau terdapat banyak deretan gerai lemang di laluan berkenaan tetapi beliau setia memilih lemang hasil air tangan Kak Ruby.  "Lemang dia memang 'special' rasanya, lagi pun kebetukan kita ada kerja di sini, kita datang dari KL jadi sebelum balik kita memang akan singgah beli dan memang dah biasa beli di sini," kata Fareez.

Untuk para perantau yang pulang beraya, anda boleh singgah di laluan berkenaan bagi merasai lemang endemik dan juga menjadikannya juadah sempena lebaran ini.


Pemakaian pelitup muka masih jadi pilihan orang ramai

SEREMBAN, 1 Mei- Kelonggaran prosedur operasi standard (SOP) termasuk arahan tidak mewajibkan pemakaian pelitup muka di luar bangunan dan tempat terbuka mula dilaksana hari ini.Tinjauan di Seremban, Negeri Sembilan mendapati orang ramai masih lagi memutuskan untuk memakai pelitup muka walaupun di kawasan terbuka.Salah seorang orang ramai yang ditemui, Shamsulaini Ibrahim berkata dia lebih memilih untuk memakai pelitup muka demi menjaga kesihatan diri."Memang dah biasa pakai, tak pakai tu rasa lain macam sikit dan rasa takut tu ada lagi dan macam- macam la, takut disaman tu pun ada lagi sebab baru dikuat kuasakan. Selesa pakai untuk jaga kesihatan diri," katanya.

Nur Shazreena Harith pula berkata pengalamannya yang pernah dijangkiti COVID-19 membuatkannya lebih berhati-hati dan memilih untuk terus memakai pelitup muka.'Saya memilih untuk pakai 'mask' ni walaupun di tempat terbuka sebab tempat ni ramai orang jadi saya pun ada penyakit dan saya memilih untuk lindung diri saya sendiri. Walau kita dah ke arah endemik tapi kita masih belum menang, itu yang saya pegang sebab saya sendiri pun dah pernah kena COVID-19 , 'stage' yang agak teruk jadi bila dah pernah kena, kita pilih untuk lindung diri, " kata Nur Shazreena.

Sebelum ini, Menteri Kesihatan, Khairy Jamaluddin berkata, pemakaian pelitup muka di luar bangunan dan kawasan terbuka adalah atas pilihan tetapi amat digalakkan kerana pelitup muka mampu mengurangkan penularan jangkitan.Namun, pemakaian pelitup muka adalah wajib apabila berada di dalam bangunan dan di dalam pengangkutan awam termasuk e-hailing.


Hasrat hantar keluarga beraya di kampung halaman tidak kesampaian

GUA MUSANG, 1 Mei- Hasrat seorang anggota polis trafik menghantar isteri, tiga anak dan dua adik iparnya beraya di kampung halaman tidak kesampaian apabila kenderaan dipandunya terbabas ke dalam sungai di Kilometer 15, Jalan Gua Musang-Kuala Krai di Gua Musang, Kelantan.Dalam kejadian pukul 4.50 pagi itu, mangsa, Koperal Ahmad Ibrahim, dari Balai Polis Trafik Klang Selatan, Klang, Selangor meninggal dunia di tempat kejadian.Ketua Polis Daerah Gua Musang, Superintendan Sik Choon Foo berkata, siasatan awal mendapati, kemalangan berlaku dipercayai SUV jenis Perodua Aruz yang dipandu mangsa hilang kawalan dan masuk ke laluan bertentangan sebelum terbabas ke dalam sungai.  Katanya, insiden itu menyebabkan Ahmad meninggal dunia di lokasi kejadian.Mayat mangsa telah dibawa ke Hospital Gua Musang untuk dibedah siasat.

(Keadaan kereta mangsa kemalangan maut  di Kilometer 15, Jalan Gua Musang-Kuala Krai di Gua Musang, Kelantan)

Isteri mangsa, Nurulasma Zakaria, 31 tahun bersama tiga anak berusia lapan bulan hingga empat tahun dan dua adik ipar mangsa pula mengalami kecederaan dalam kemalangan itu.  Kes disiasat mengikut Seksyen 41 (1) Akta Pengangkutan Jalan 1987.


15,313 aduan diterima menerusi aplikasi WFW - Saravanan

KUALA LUMPUR, 1 Mei - Aplikasi digital ‘Working For Workers’ (WFW) yang menjadi platform pekerja termasuk warga asing untuk mengemukakan aduan dan permasalahan berkaitan isu perburuhan, menerima sebanyak 15,313 aduan setakat 17 April lepas, sejak dilancarkan 3 Mei 2021.Menteri Sumber Manusia Datuk Seri M. Saravanan berkata daripada jumlah itu, sebanyak 14,907 aduan telah diambil tindakan.“Segala isu atau maklum balas yang diterima melalui aplikasi ini akan diambil tindakan melalui kerjasama strategik pejabat buruh di seluruh negara yang berhampiran dengan kawasan premis pekerja berkenaan.“Selain melaporkan isu berkaitan pekerjaan, WFW juga menjadi medium dalam menyampaikan cadangan dan maklum balas bagi memastikan kesejahteraan serta kepentingan pekerja terpelihara di bawah sistem perundangan perburuhan, khususnya Akta Pekerjaan 1955,” katanya.Beliau berkata demikian dalam ucapan sempena Hari Pekerja 2022 yang disiarkan secara langsung di TV1, hari ini.Saravanan berkata bagi mengoptimumkan penggunaan WFW, aplikasi berkenaan akan ditambah baik dengan terjemahan 14 bahasa bagi menggalakkan lebih ramai pekerja terutama pekerja asing untuk menyalurkan sebarang aduan berkaitan hal-hal perburuhan.

Sebagai komitmen berterusan dalam memastikan isu buruh paksa dalam negara dapat ditangani secara kolektif dan efektif demi menjaga reputasi dan imej negara, beliau berkata kementerian dengan kerjasama Pertubuhan Buruh Antarabangsa (ILO) telah melancarkan Pelan Tindakan Nasional Berhubung Buruh Paksa (2021-2025).Menyentuh mengenai pasaran pekerjaan yang kini lebih berorientasikan pasaran pekerja seperti ekonomi gig yang menawarkan pendapatan lebih tinggi berdasarkan kemahiran, Saravanan berkata kementerian akan meneliti keperluan penggubalan perundangan khusus bagi mengawal selia dan melindungi kebajikan pekerja sektor gig.“Ketika ini kira-kira empat juta rakyat Malaysia telah menyertai ekonomi gig berbanding hanya 500,000 orang sebelum pandemik COVID-19.“Kementerian sentiasa prihatin terhadap keperluan pekerja gig dan memberi jaminan bahawa isu status pekerja gig di negara ini terutamanya dari segi kawal selia aspek perundangan akan diteliti secara komprehensif dengan pelbagai pihak,” katanya.Dalam pada itu, Saravanan berkata kementerian akan sentiasa berusaha untuk memastikan kesejahteraan dan kebajikan warga pekerja terus terpelihara. - BERNAMA


Empat 'hadiah' kerajaan terhadap pekerja Keluarga Malaysia

PUTRAJAYA, 1 Mei - Kerajaan menaik taraf sektor pekerjaan buat para pekerja dalam usaha menjana kemajuan negara.Menurut Perdana Menteri, Datuk Seri Ismail Sabri Yaakob, ia sejajar dengan komitmen kerajaan yang sentiasa menghargai sumbangan pekerja Keluarga Malaysia.Ismail Sabri berkata, antara pengiktirafan yang dipersetujui adalah kerajaan meletakkan sasaran sekurang-kurangnya sejuta ahli Keluarga Malaysia yang bekerja sendiri untuk mendapatkan perlindungan insurans di bawah PERKESO menerusi Skim Keselamatan Sosial Pekerjaan Sendiri."Di bawah program ini, kerajaan akan menanggung sebanyak 80 peratus daripada jumlah yang perlu dicarum oleh individu terbabit," katanya sempena Hari Pekerja 2022 menerusi kenyataan di sini, hari ini.Sementara itu, kerajaan juga mewajibkan penyediaan Taska Tempat Kerja di setiap sektor awam kerajaan persekutuan, kerajaan negeri dan badan berkanun sebelum diperluaskan ke sektor swasta."Kerajaan menyediakan geran tahunan RM10 juta pada tahun 2019 dan RM30 juta sejak tahun 2020 bagi inisiatif ini yang akan memberi kelegaan kepada pekerja yang mempunyai anak kecil," tambahnya.

Selain itu, kerajaan juga bersetuju melaksanakan Program Pembiayaan Insurans Kenderaan Keluarga Malaysia, MyEzCover.com yang bermula hari ini."Ia adalah pakej pembiayaan secara ansuran sehingga 10 bulan tanpa sebarang caj faedah, ditawarkan kepada penjawat awam sebelum diperluaskan kepada sektor swasta," menurutnya lagi.Tambahnya, program ini akan dilaksanakan oleh Kementerian Sumber Manusia dengan kerjasama PERKESO dan Angkatan Koperasi Kebangsaan Malaysia Berhad (ANGKASA)."Penetapan gaji minimum RM1,500 yang berkuatkuasa hari ini pula merupakan hadiah kepada golongan pekerja atas dedikasi yang tanpa jemu dalam membangunkan ekonomi negara," katanya.Katanya, kerajaan yakin warga pekerja Keluarga Malaysia akan kekal berdaya tahan dan terus menjadi rakan strategik dalam membangunkan ekonomi negara.


Penjawat awam harus jadi pemudah cara kepada ekonomi negara - KSN

(Ketua Setiausaha Negara Tan Sri Mohd Zuki Ali/FB)

KUALA LUMPUR, 30 April - Ketua Setiausaha Negara Tan Sri Mohd Zuki Ali berharap penjawat awam dapat berfungsi sebagai pemudah cara kepada kitaran roda ekonomi negara yang semakin deras dan ligat, susulan kedudukan negara kini dalam Fasa Peralihan ke Endemik. Beliau berkata amalan nilai S.W.I.F.T iaitu 'kepantasan, pengetahuan kelas antarabangsa, memberikan inspirasi, fleksibel dan berasaskan teknologi' mesti terus dilaksanakan dalam perancangan strategi dan pengoperasian tugasan di organisasi atau jabatan masing-masing.

(Amalan nilai S.W.I.F.T iaitu “kepantasan, pengetahuan kelas antarabangsa, memberikan inspirasi, fleksibel dan berasaskan teknologi” mesti terus dilaksanakan di organisasi atau jabatan masing-masing/Foto fail)

“Malaysia kini berada di trajektori yang tepat untuk melangkah dengan lebih pantas dan megah di pentas dunia setelah lebih dua tahun bergelumang dengan pandemik COVID-19. "Ekonomi negara telah mencatatkan peningkatan yang positif sejak pembukaan semula ekonomi secara berperingkat yang dilaksanakan kerajaan," katanya dalam video yang dimuat naik di akaun Facebook beliau bersempena sambutan Hari Pekerja.Sambutan tahun ini bertemakan Pekerja Tonggak Keluarga Malaysia Dalam Pemulihan Negara. Mohd Zuki turut mengajak seluruh penjawat awam untuk terus kekal menjaga kesihatan diri dan keluarga masing-masing.“Terus pastikan SOP (prosedur operasi standard) yang ditetapkan kerajaan kekal dipatuhi sepanjang masa,” katanya. -BERNAMA


Perantau dinasihat guna laluan alternatif, elak kesesakan lalu lintas

GUA MUSANG, 30 April- Perantau dinasihatkan menggunakan laluan alternatif bagi mengelak kesesakan lalu lintas sempena perayaan Aidilfitri, walaupun laluan tersebut mengambil masa yang lebih lama. Ketua Polis Daerah Gua Musang, Superintenden Sik Choon Foo menyarankan agar mereka menggunakan laluan alternatif Gua Musang - Jeli bagi mengelak kesesakan lalu lintas yang teruk di Jalan Gua Musang-Kuala Krai. Katanya, jalan alternatif Gua Musang - Jeli boleh dilalui dari Simpang Pulai - Cameron Highland - Jelawang.  "Kalau hari ini terdapat sembilan kes kemalangan ringan tidak melibatkan kecederaan parah iaitu lebih kepada kemalangan langgar belakang iaitu tidak dapat kita nafikan apabila banyak kenderaan akan menyebabkan kita kurang berhati-hati disebabkan mungkin kita penat dan terlampau lama kita memandu di atas jalan. Jadi nasihat pihak polis supaya pemandu ini sekiranya penat berhenti dulu agar rehat di hentian rehat dan rawat (R&R) supaya kita dapat tenaga semula," katanya. Choon Foo berkata demikian selepas menyampaikan pek makanan kepada perantau pada program Ops Selamat Ke- 18 di Stesen Timbang Jabatan Pengangkutan Jalan (JPJ), Tanah Putih, Gua Musang.

(Ketua Polis Daerah Gua Musang, Superintenden Sik Choon Foo)

Beliau turut menasihatkan pengguna jalan raya supaya berhati-hati ketika melalui tujuh kawasan kerap kemalangan.Antaranya Jalan Persiaran Raya, Kilometer 20 - 35 Jalan Gua Musang - Kuala Krai dan Kilometer 56 - 58 Jalan Gua Musang- Kuala Krai.


Kerajaan sentiasa utamakan kebajikan pekerja - JPA

KUALA LUMPUR, 1 Mei- Kerajaan komited dalam menjaga kebajikan golongan pekerja di semua sektor.Ketua Pengarah Perkhidmatan Awam, Datuk Seri Mohd Shafiq Abdullah berkata, kerajaan turut menghargai sumbangan majikan dalam meningkatkan kemajuan ekonomi negara."Hubungan yang akrab dan terjalin antara kerajaan, majikan dan pekerja dengan mengambil semangat Keluarga Malaysia memberikan satu jalinan kerja yang padu bagi memastikan rakyat mendapat perkhidmatan yang berkualiti.

"Ketika negara berada dalam fasa peralihan ke endemik, kita yakin semua golongan yang terlibat mampu untuk bergerak ke hadapan untuk memulihkan negara dan sebelum ini terkesan dengan pandemik COVID-19," kata beliau dalam perutusan khasnya bersempena Hari Pekerja 2022.

(Ketua Pengarah Perkhidmatan Awam, Datuk Seri Mohd Shafiq Abdullah/FOTO Fail)

Beliau turut menzahirkan penghargaan kepada semua penjawat awam atas usaha dan komitmen yang tinggi serta berterusan dalam memastikan sistem penyampaian perkhidmatan awam terus berada di landasan terbaik sekali gus memberi manfaat yang signifikan kepada negara demi kesejahteraan rakyat.


Yayasan Kebajikan Perlis salur sumbangan sempena Aidilfitri

KANGAR, 30 April- Menjelang sambutan Aidilfitri, Yayasan Kebajikan Perlis komited untuk terus menyalurkan pelbagai sumbangan keperluan Aidilfitri kepada golongan yang memerlukan di Perlis. Menerusi Program Kasih Aidilfitri, penyerahan sumbangan disampaikan terus kepada penerima dari rumah ke rumah supaya dapat melihat sendiri keperluan dan keadaan setiap penerima. Ketua Pegawai Eksekutifnya, Affendi Rajini Khan berkata, bagi sambutan Syawal kali ini, pihaknya menyalurkan bantuan kepada 50 penerima mengikut keperluan setiap penerima. Antara yang disumbangkan adalah barangan keperluan harian, barangan keperluan diri dan penjagaan diri termasuk untuk pesakit terlantar yang diagihkan secara berperingkat.  "Dengan bantuan ini, mereka dapat menyambut ketibaan Syawal seperti mana keluarga-keluarga lain yang menyambut dan pihak kami juga cuba sedaya upaya untuk mendekati semua lapisan masyarakat yang sentiasa mengharapkan ketibaan Syawal dengan penuh kegembiraan. Kita berharap bantuan-bantuan yang kita berikan ini akan mengurangkan sedikit bebanan, mungkin juga dari segi tekanan dan perasaan hiba," katanya. Affendi menyatakannya ketika ditemui pada Program Kunjungan dan Penyerahan Sumbangan Kasih Aidilfitri sekitar Kangar yang memberi tumpuan kepada pesakit terlantar, asnaf dan orang kurang upaya (OKU).

(Program Kasih Aidilfitri anjuran Yayasan Kebajikan Perlis menyantuni pesakit terlantar)

Setiap penerima yang dipilih berdasarkan maklumat orang awam agar bantuan disalurkan kepada mereka yang benar-benar layak dan tidak memperolehi sebarang bantuan dari pihak lain termasuk Jabatan Kebajikan Masyarakat (JKM) dan Majlis Agama Islam dan Adat Istiadat Melayu Perlis (MAIPs).


Program Semarak Syawal dan Bazar Industri Makanan: FAMA Perlis sasar lebih RM600,000 nilai jualan

KANGAR, 30 April- Sebanyak RM641,000 nilai jualan disasarkan Lembaga Pemasaran Pertanian Persekutuan (FAMA) Perlis sempena Program Semarak Syawal dan Bazar Industri Makanan  Program berlangsung selama lima hari bermula 28 April hingga 2 Mei ini menyediakan peluang kepada 110 usahawan menyediakan bekalan barangan keperluan sempena AidilfitriMenurut Exco Pertanian dan Industri Asas Tani Negeri, Nurulhisham Yaakob, jualan dan promosi khas Aidilfitri melibatkan 31 outlet pemasaran meliputi Pasar Tani, Pasar Tani Kekal, Agrobazaar Rakyat dan Agrobazaar Kedai Rakyat.  Ujarnya, pengguna di Perlis boleh mendapatkan bekalan barangan segar seperti ayam, daging dan sayur-sayuran serta pelbagai juadah hari raya yang dijual di outlet terlibat. "Kalau beli terus ikut harga pasaran yang ada ini, daging RM39, ayam RM8.90 sekilo dan sayur-sayuran kebanyakan kita kurang kepada RM2 sekilo untuk keperluan harian. semua barangan segar, bekalan daging segar dan ayam segar, sekiranya tak mencukupi kita boleh dapat daging beku, ayam beku yang kita sedia dari masa ke semasa untuk raya tahun ini. jadi bagi saya, bekalan daging dan ayam sama ada segar atau beku tidak menjadi masalah di Perlis ini," katanya. Beliau berkata demikian selepas melancarkan Jualan Semarak Syawal dan Bazar Industri Makanan di Pasar Tani Kekal, Taman Sena Indah, Kangar.Menyentuh mengenai bekalan barangan terutamanya telur ayam, daging dan ayam, bekalan di Perlis adalah mencukupi untuk menampung permintaan tinggi pada Hari Raya nanti.

(Exco Pertanian dan Industri Asas Tani Negeri, Nurulhisham Yaakob pada program Jualan Semarak Syawal dan Bazar Industri Makanan di Pasar Tani Kekal, Taman Sena Indah, Kangar)


Rumah rosak akibat ribut, penduduk terjejas beraya secara sederhana

YAN, 30 April- Tatkala umat Islam sedang sibuk melakukan persiapan untuk menyambut Aidilfitri, ada insan pula diuji apabila rumah mengalami kerosakan akibat ribut.Begitulah nasib penghuni lapan buah rumah di Daerah Yan, Kedah yang ditimpa musibah. Penduduk yang ditemui, Zulahmadi Ahmad berkata, kejadian berlaku antara pukul 10 malam hingga 11 malam ketika kebanyakan mereka masih berada di masjid menunaikan solat sunat Terawih.Hujan lebat beserta angin kencang menyebabkan bumbung rumah mereka diterbangkan angin.Selain rumah dipenuhi air, peralatan elektrik dan perabot turut rosak. "Malam tu saya ada di rumah tunggu anak malam tu, kebetulan pulak malam tu tak keluar ke laut, orang di rumah tiada, semua ke masjid, tinggal kami dua orang, lebih kurang pukul 10.30 kejadian tu terjadi. Sekali dengan guruh, kilat semua cukup untuk meranapkan bumbung dan kami terus letak tengah bendang (sawah)," katanya.

Salah seorang mangsa, Som Awang berkata lantaran kejadian tersebut, Aidilfitri kali ini disambut secara sederhana sahaja."Tak sangka datang pula ribut masa nak raya ni, anak-anak ajak untuk beraya di rumah mereka tapi Tok nak beraya di rumah sendiri, tapi ayaq (air) pun tiada dah," katanya.

Sementara itu, prihatin dengan nasib yang menimpa penduduk terlibat, Ahli Parlimen Jerai, Sabri Azit tampil menghulurkan sumbangan wang tunai selain bantuan seperti toto dan peralatan membersihkan rumah. "Kita minta mereka ini berpindah tapi dah kerana rumah ni jadi rumah nostalgia, rumah pusaka, jadi ada lagi ruang-ruang yang tuan rumah ni duduk. Jadi kita bagi sedikit bantuan untuk Hari Raya dan saya akan cuba bantu dan pantau dari semasa ke semasa," kata Sabri.

(Ahli Parlimen Jerai, Sabri Azit tampil menghulurkan sumbangan kepada mangsa yang terjejas)

Antara kawasan yang terjejas dalam kejadian ribut itu adalah Kampung Kuala Dulang Kechil, Kampung Kuala Sedaka, Taman Muafakat dan Kampung Sungai Tongkang.


Program Jualan Semarak Syawal 2022: lebihan sasaran jualan mampu dicapai

JOHOR BAHRU, 30 April- Sasaran RM28 juta hasil jualan, mampu dicapai, sekali gus melebihi sasaran RM25 juta menerusi program Jualan Semarak Syawal 2022 yang berlangsung sejak 24 April.  Timbalan Menteri Pertanian dan Industri Makanan 1, Datuk Ahmad Hamzah berkata, ia hasil penyertaan 797 cawangan jualan, merangkumi pasar tani, pasar tani kekal dan agro bazar rakyat.Setakat semalam, sebanyak 390 cawangan pemasaran terlibat program itu, berjaya menyumbangkan RM10 juta. Inisiatif program itu memastikan usahawan terlibat dapat menjual pelbagai barangan sebelum Aidilfitri. "Negeri Johor sekurang-kurangnya satu daripada negeri yang kita kenal pasti telah banyak mengeluarkan produk- produk pertanian bukan sahaja dapat dipasarkan untuk keperluan tempatan bahkan ada produk-produk yang menembusi pasaran antarabangsa," katanya.Beliau berkata demikian selepas menghadiri Program Jualan Semarak Syawal Peringkat Negeri Johor, 2022, di Pasar Tani Datin Halimah, Johor Bahru.

(Timbalan Menteri Pertanian dan Industri Makanan 1, Datuk Ahmad Hamzah)


Agong, Raja Permaisuri zahir ucapan takziah buat keluarga Ahmad Rithauddeen

KUALA LUMPUR, 30 April- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Seri Paduka Baginda Raja Permaisuri Agong Tunku Azizah Aminah Maimunah Iskandariah menzahirkan ucapan takziah kepada seluruh keluarga bekas Menteri Pertahanan Tengku Tan Sri Ahmad Rithauddeen Tengku Ismail yang meninggal dunia semalam.  Seri Paduka Baginda berdua turut menzahirkan rasa sedih dengan pemergian Allahyarham dan menzahirkan harapan agar seluruh keluarga Allahyarham sabar serta tabah menghadapi dugaan.Baginda berdua amat menghargai dan menyanjung tinggi khidmat bakti, jasa serta pengorbanan Allahyarham kepada negara.  Allahyarham pernah dilantik sebagai Menteri Fungsi Khas bagi membantu Tun Abdul Razak di Kementerian Luar Negara pada tahun 1973 sebelum menjadi Menteri Maklumat dan Fungsi Khas pada tahun 1974.

(Allahyarham Tengku Tan Sri Ahmad Rithauddeen Tengku Ismail meninggal akibat sakit tua.)

Allahyarham juga merupakan bekas Pengerusi UMNO Kelantan dan semasa hayatnya pernah dilantik sebagai Pro-Canselor Universiti Kebangsaan Malaysia (UKM) pada 1992 selain sempat mencurah bakti sebagai Timbalan Presiden Persatuan Bola Sepak Malaysia (FAM) pada 1988.Allahyarham Tan Sri Ahmad Rithauddeen menghembuskan nafas terakhir di kediamannya di Jalan Duta pada 8.43 malam semalam akibat sakit tua pada usia 94 tahun.


JPJ tempatkan pegawai, anggota risik dalam bas ekspres

KUALA LUMPUR, 30 April- Jabatan Pengangkutan Jalan (JPJ) akan menempatkan pegawai dan anggota risiknya di dalam bas-bas ekspres bagi tempoh musim perayaan Aidilfitri ini untuk memastikan pemandu membawa kenderaan dan penumpang dengan selamat.Tanpa mendedahkan butiran lanjut, Pengarah Kanan Penguatkuasa JPJ Malaysia, Datuk Lokman Jamaan berkata pihaknya akan menempatkan pegawai dan anggota secara rawak di setiap pengangkutan awam darat.Beliau berkata ini adalah untuk memastikan pemandu bas memandu mengikut arahan jalan raya yang ditetapkan dan tidak memandu secara melulu.“Pemandu-pemandu bas ekspres ini hanya akan mengetahui pegawai dan anggota risik JPJ (berada di dalam bas) apabila mereka (pemandu) sampai ke destinasi.“Pegawai dan anggota JPJ yang ditugaskan akan memperkenalkan diri kepada pemandu seterusnya mengeluarkan saman kepada pemandu-pemandu yang melanggar arahan jalan raya,” katanya kepada pemberita selepas membuat pemeriksaan bas-bas ekspres di Terminal Bersepadu Selatan, di sini, malam tadi. Oleh yang demikian, Lokman menasihatkan kepada pemandu-pemandu bas ekspres supaya mematuhi arahan jalan raya dan mengelakkan daripada diperiksa seterusnya ditahan.Mengulas mengenai pemeriksaan bas ekspres itu, Lokman berkata ia adalah untuk memberi fokus kepada aspek teknikal kenderaan seperti penggunaan tayar mengikut standard piawaian ditetapkan serta pemeriksaan sistem brek, lampu dan reflector yang perlu berfungsi dengan baik.

“Dalam tempoh pemeriksaan berkenaan, sebanyak 217 bas diperiksa dan 11 daripadanya diambil tindakan notis larangan penggunaan bas.“Aktiviti penguatkuasaan ke atas bas ekspres ini bertujuan memastikan bas ekspres berada dalam keadaan 'road worthiness' iaitu selamat beroperasi,” katanya.Selain itu, Lokman mengingatkan kepada pengguna jalan raya agar tidak melakukan lima kesalahan iaitu tidak mematuhi lampu isyarat, tidak mematuhi had laju, mengguna telefon bimbit semasa memandu, memotong barisan dan menggunakan lorong kecemasan yang merupakan kesalahan tidak dikompaun serta dikenakan tindakan mahkamah.


Maklum kepada balai polis berhampiran sebelum tinggalkan rumah

KUALA LUMPUR, 29 April- Penduduk Kuala Lumpur yang akan meninggalkan rumah untuk pulang ke kampung berhari raya disaran memaklumkannya di balai polis berhampiran. Individu tersebut boleh mengisi borang yang disediakan di setiap balai polis bagi memudahkan anggota polis melakukan perancangan rondaan di kawasan perumahan terlibat.Ketua Polis Kuala Lumpur, Datuk Azmi Abu Kassim berkata pihaknya akan mengadakan rondaan bagi mengurangkan risiko kejadian jenayah seperti pecah rumah semasa musim perayaan."Kepada mereka yang akan meninggalkan rumah supaya dapat memberikan maklumat kepada pihak polis dengan mengisi borang,"Borang boleh diperolehi secara online, boleh diisi dan kita harap mereka print dan kembalikan ke balai berhampiran supaya info dan soalan ditanya dalam borang akan dapat dilaksanakan oleh balai berhampiran supaya aturan lawatan dan rondaan dapat dikemaskini dengan lebih baik," katanya,

(Ketua Polis Kuala Lumpur, Datuk Azmi Abu Kassim)

Datuk Azmi turut memaklumkan hanya 10 peratus pegawai dan anggota Polis Kuala Lumpur dibenar bercuti sempena Aidilfitri kali ini manakala selebihnya perlu bertugas seperti biasa.Beliau ditemui pemberita selepas majlis penyampaian beg 'goodies' kepada pemandu yang pulang ke kampung berhari raya di Plaza Tol Jalan Duta.


MRT2: PESTECH ikrar beri kerjasama penuh kepada SPRM

KUALA LUMPUR, 29 April - Pestech International Bhd berikrar untuk memberi kerjasama penuh kepada Suruhanjaya Pencegahan Rasuah Malaysia (SPRM) susulan dakwaan rasuah ke atas dua firma kejuruteraan yang terbabit dalam projek Transit Aliran Massa 2 (MRT2).Dalam kenyataan hari ini, kumpulan teknologi tenaga bersepadu itu berkata anak syarikatnya, CRSE Sdn Bhd, telah melaksanakan pakej bekalan dan pengedaran tenaga bagi projek MRT tersebut.Berikutan itu, SPRM telah memanggil CRSE sebagai salah satu kontraktor utama yang menyertai projek itu bagi membantu siasatan dan telah memberi kerjasama sepenuhnya, kata Pestech.“Pestech mengamalkan standard tadbir urus korporat tertinggi dan antirasuah dalam setiap aspek di organisasinya. Malah, Pestech turut mengingatkan semua kakitangan di segenap peringkat untuk sentiasa memerangi rasuah dalam apa juga bentuk.“Seiring dengan ikrar itu, Pestech komited untuk terus memberikan kerjasama penuh kepada SPRM bagi proses siasatan yang berkesan serta konklusif," menurut kenyataan itu.

Mac lalu, media melaporkan tindakan SPRM menahan lima individu membabitkan dua bekas pengarah dan tiga pengarah syarikat kejuruteraan bagi membantu siasatan berhubung kes rasuah melibatkan pembinaan projek MRT bernilai lebih RM650 juta.Kes itu disiasat di bawah Seksyen 16 Akta SPRM atas kesalahan meminta serta menerima rasuah.


Tiada lagi sistem temujanji untuk permohonan pasport

PUTRAJAYA, 29 April - Jabatan Imigresen memansuhkan Sistem Temujanji Online (STO) JIM di beberapa pejabat pengeluar pasport di seluruh negara mulai bulan depan bagi mengatasi kesulitan berhubung permohonan dan pembaharuan Pasport Malaysia Antarabangsa (PMA).Ketua Pengarah Imigresen Datuk Seri Khairul Dzaimee Daud berkata STO bagi semua pejabat pengeluar pasport di luar Lembah Klang mulai 9 Mei manakala di Kuala Lumpur, Selangor, Johor Bahru, Negeri Sembilan dan Melaka mulai 16 Mei."Pemohon yang telah menerima tarikh temu janji melalui STO mulai 16 Mei, tidak perlu lagi mematuhi tarikh yang diberikan," katanya menerusi kenyataan hari ini.Tambahnya, semua pejabat pengeluar pasport di enam lokasi juga akan dilanjutkan operasi pejabat pada hujung minggu bermula pada 14 Mei depan.Antaranya ialah Kuala Lumpur, Selangor, Putrajaya, Johor Bahru, Negeri Sembilan dan Melaka yang akan beroperasi pada hari Sabtu mulai jam 8:00 pagi hingga 1.00 petang.Manakala bermula 16 Mei ini, waktu pengoperasian kaunter UTC di Kuala Lumpur, Selangor dan Johor Bahru akan dipanjangkan sehingga 10:00 malam.Khairul Dzaimee berkata pihaknya memahami kesulitan yang dihadapi rakyat Malaysia bagi memohon dan memperbaharui PMA."Ini berpunca daripada peningkatan yang mendadak bagi permintaan PMA berikutan pembukaan sempadan negara mulai 1 April lalu," katanya.

Katanya, sejak 1 April sehingga 26 April, imigresen telah mengeluarkan sebanyak 151,173 PMA di seluruh negara.Secara purata, permohonan pasport harian bagi seluruh negara telah mencecah sebanyak 8,000 sama dengan peningkatan sebanyak 40 peratus berbanding sebelum pembukaan sempadan.Beliau berkata Jabatan Imigresen juga menyediakan perkhidmatan permohonan PMA tanpa perlu melalui STO seperti di Putrajaya di bawah kategori baharu, warga emas, Orang Kurang Upaya, pelajar, kanak-kanak dan pemohon yang akan menunaikan haji yang mana boleh terus hadir ke kaunter.


Tahanan lolos dari lokap berjaya ditahan semula

GEORGE TOWN, 29 April - Tahanan lelaki yang melarikan diri daripada Lokap Berpusat Balai Polis Bayan Baru, pada tengah malam Selasa lepas, berjaya ditahan semula pada jam 6 petang, semalam. Ketua Polis Pulau Pinang, Datuk Mohd Shuhaily Mohd Zain berkata, tahanan yang dikenali sebagai Azizi Mohammad Hassan, berusia 33 tahun itu ditahan di sebuah chalet di Batu Kurau, Perak.  Dia direman empat hari untuk membantu siasatan berhubung kejadian tersebut mengikut Seksyen 223 dan 224 Kanun Keseksaan.

(Ketua Polis Pulau Pinang, Datuk Mohd Shuhaily Mohd Zain)

"Seluruh badan lelaki itu bengkak akibat alahan kulit yang teruk dan kami terus membawanya ke Hospital Pulau Pinang (HPP) untuk rawatan lanjut."Siasatan awal mendapati suspek melarikan diri sendiri tanpa bantuan mana-mana pihak", katanya pada sidang media di sini hari ini. Untuk rekod, lelaki terbabit yang ditahan di Jelutong atas kesalahan dadah pada 20 April lepas disedari telah meloloskan diri dari lokap tersebut dan berikutan itu polis melancarkan operasi mengesannya. Susulan daripada itu, enam anggota polis berpangkat lans koperal dan koperal yang sedang bertugas di lokap berkenaan ketika kejadian ditahan untuk siasatan lanjut.Menurutnya, siasatan mendapati wujud elemen kecuaian dalam kejadian lolos tersebut dan polis sedang melengkapkan kertas siasatan berhubung kes itu. "Kita lihat dua perkara adakah kecuaian itu berlaku atau ada elemen jenayah yang berlaku di situ. Elemen kecuaian sememangnya kita boleh katakan wujud. "Justeru itu, kertas siatan apabila lengkap, kita akan mengesyorkan apa tindakan yang sesuai kepada pihak Pendakwaraya", katanya.


Jasad Nagaenthran disemadikan di Hindu Crematorium Buntong

IPOH, 29 April - Jasad rakyat Malaysia Nagaenthran Dharmalingam yang menjalani hukuman mati di Penjara Changi di Singapura Rabu lepas, telah disemadikan di Hindu Crematorium Buntong di sini hari ini.Jasadnya selamat disemadikan mengikut adat dan tradisi masyarakat India, selepas dibawa dari rumahnya di Tanjung Rambutan pada pukul 3 petang tadi dan tiba di pusat krematorium itu kira-kira pukul 4 petang.Suasana pilu ternyata menyelubungi perkarangan krematorium itu, apabila kalangan lebih 100 ahli keluarga dan sahabat handai mendiang yang hadir, tidak dapat menahan kesedihan selain ada yang nampak tenang sejurus jasad Nagaenthran tiba.

(Ahli keluarga dan sahabat handai mendiang hadir memberi penghormatan terakhir kepada mendiang  Nagaenthran Dharmalingam/FOTO Bernama)

Mereka yang hadir memberi penghormatan terakhir kepada mendiang, sebelum pengurusan jasadnya disempurnakan kira-kira pukul 5 petang.Pada Selasa (26 April), Mahkamah Rayuan Singapura menolak rayuan terakhir yang difailkan ibu mendiang S. Panchalai, 60, untuk mencabar keputusan bagi mengetepikan sabitan dan hukuman mati terhadap anaknya.Nagaenthran dijatuhi hukuman mati pada 2010 kerana mengedar 42.72 gram heroin ke Singapura pada 2009, yang diketahui antara negara yang mempunyai undang-undang narkotik paling tegas di dunia.Dia sepatutnya dihukum gantung pada 10 Nov 2021, tetapi memperoleh penangguhan sementara pada 9 Nov selepas mahkamah diberitahu dia positif COVID-19, ketika hadir untuk percubaan rayuan terakhir terhadap hukuman matinya.


Air mata gembira Rohana terima taraf kewarganegaraan

PUTRAJAYA, 29 April - Air mata gembira mengiringi Rohana Abdullah, yang ditinggalkan ibunya seorang warga Indonesia dan diasuh wanita Malaysia berketurunan Cina, ketika dia melangkah ke atas pentas di Kementerian Dalam Negeri di sini hari ini untuk mendapatkan taraf kewarganegaraannya.Sejurus menerima surat keputusan kewarganegaraan daripada Menteri Dalam Negeri Datuk Seri Hamzah Zainuddin di pentas, gadis berusia 22 tahun itu kembali semula ke tempat duduknya lalu memeluk erat ibu angkatnya Chee Hoi Lan, 83, sebelum meninggalkan majlis itu.Meskipun usaha untuk menemu bual Rohana gagal, namun Hamzah berkongsi perbualan antara mereka ketika di atas pentas, dan menurutnya Rohana amat terharu dengan penganugerahan itu.“Ketika di pentas, dia (Rohana) menangis kerana sudah lama tunggu keputusan status permohonan kewarganegaraannya."Dia ucapkan terima kasih kepada kerajaan dan saya katakan kepada beliau yang sebenarnya kita berikan taraf kewarganegaraan kepada individu yang berkelayakan,” kata Hamzah mengenai reaksi Rohana selepas menerima surat keputusan kewarganegaraan itu.

Rohana merupakan salah seorang daripada 34 penerima berusia antara lima dan 24 tahun yang menerima taraf kewarganegaraan Malaysia pada majlis yang berlangsung di Kementerian Dalam Negeri.Perkara 15A Perlembagaan Persekutuan memperuntukkan kuasa kepada kerajaan dalam sesuatu hak keadaan khas untuk mendaftarkan seseorang yang berusia kurang daripada 21 tahun didaftarkan sebagai warganegara.Permasalahan Rohana sebelum ini turut mendapat perhatian Perdana Menteri Datuk Seri Ismail Sabri Yaakob yang menghubunginya untuk membantu gadis itu dalam urusan dokumentasi status kewarganegaraan beliau.Media sebelum ini melaporkan Rohana ditinggalkan ibunya, seorang warga Indonesia, dan dijaga kira-kira 20 tahun oleh Chee yang juga guru tadika di tempat ibu Rohana bekerja sebagai pekerja pembersihan. - BERNAMA


Polis edar gambar 61 tahanan Rohingya yang lolos

BUKIT KAYU HITAM, 29 April - Polis akan mengedar gambar baki 61 tahanan pelarian Rohingya yang masih belum dijumpai setelah melarikan diri dari Depot Tahanan Sementara Imigresen Relau Bandar Baharu, Kedah untuk memudahkan tangkapan dilakukan.  Ketua Polis Kedah, Datuk Wan Hassan Wan Ahmad berkata setakat ini pihaknya sedang menyiapkan kesemua gambar tahananan Rohingya terbabit sebelum diedarkan kepada media.

(Ketua Polis Kedah, Datuk Wan Hassan Wan Ahmad)

"Saya telah arahkan semalam dari segi siasatan dan sebagainya, memperkemas siasatan, gambar mereka akan dikeluarkan melalui akhbar atau media supaya orang ramai tahu wajah tahanan yang bolos dari depoh tersebut,” katanya.

Polis percaya kumpulan tahanan terbabit masih berada di negara ini berdasarkan maklumat Jabatan Imigresen Malaysia (JIM) yang memaklumkan mereka dikesan berada di Selayang, Selangor

Beliau berkata demikian dalam sidang media selepas mengadakan tinjauan di Markas Taktikal (MARTAK) Briged Utara PGA dan tiga pos kawalan di sempadan Malaysia Thailand di sini, hari ini.  Dalam kejadian 20 April lalu 528 tahanan Rohingya dari Depoh Tahanan Sementara Imigresen Relau merusuh dan melarikan diri.


Aidilfitri: RTM Perlis anjur Program Destinasi Raya

ARAU, 29 April- Bagi menyemarakkan sambutan Aidilfitri, RTM Perlis mengambil pendekatan menganjurkan Program Destinasi Raya bagi menyambut kepulangan perantau ke Perlis sempena Aidilfitri kali ini. Program berlangsung di sempadan Kedah-Perlis di Simpang Empat iaitu salah satu laluan utama menghubungkan kedua-dua negeri. Menurut Exco Negeri yang juga ADUN Simpang Empat, Nurulhisham Yaakob, program yang dilaksanakan saban tahun menjelangnya Syawal ini dengan pengagihan kuih raya kepada perantau tanda ingatan dan kesyukuran dapat pulang berhari raya bersama keluarga. "Kesempatan ini kita bagi ialah kerana kita meraikan dah dua tahun kita tak dapat berhari raya. Kita tengok tadi pun tiap-tiap kereta dengan anak empat orang atau lima orang dalam kenderaan mereka semasa mereka lalu di kawasan ini. Walaupun kita bagi ini tak seberapa tapi sesak juga di jalan. Kebanyakan semua nak sumbangan dari kita, tak kira bubur lambuk atau pun sumbangan makanan yang kita nak bagi. Nampak mereka seronok bersama kita dalam program ini," katanya.Beliau ditemui RTM ketika menghadiri Program Destinasi Raya yang diadakan di hadapan Balai Polis Simpang Empat.Sebanyak 500 beg cenderahati berupa kuih raya disampaikan kepada perantau yang pulang, di samping sumbangan duit raya. Program yang mendapat tajaan usahawan produk kecantikan Bella Park turut dihadiri Menteri Wilayah Persekutuan merangkap Ahli Parlimen Arau, Datuk Seri Dr Shahidan Kassim.

(Menteri Wilayah Persekutuan merangkap Ahli Parlimen Arau, Datuk Seri Dr Shahidan Kassim turut serta dalam Program Destinasi Raya di hadapan Balai Polis Simpang Empat, Arau)


TNB sumbang RM3.66 juta, bina rumah Projek Baiti Jannati

KANGAR, 29 April- Sebanyak 76 buah rumah dibina Perlis menerusi Projek Baiti Jannati Tenaga Nasional Berhad, bagi tempoh 2018 hingga 2021. Jumlah itu melibatkan peruntukan sebanyak RM3.66 juta.Menurut Pemangku Pengurus Besar Negeri Utara dan Pengurus Bahagian Strategi dan Kawal Selia TNB, Johari Lamsi, peruntukan berkenaan bagi membina rumah baharu untuk golongan terpilih serta projek rumah Mesra Rakyat untuk bukan Islam.  "Secara dasar, penerima bantuan projek membaik pulih, membina baharu atau membiayai pembelian rumah kediaman untuk Projek Baiti Jannati diiktiraf sebagai golongan yang layak menerima zakat oleh Majlis Agama Islam negeri," katanya. Beliau mengiringi Menteri Besar Perlis, Datuk Seri Azlan Man menyerahkan dua buah rumah yang siap dibina.Dua orang penerima bantuan bina baharu kediaman menerusi projek ini adalah Zulkeflee Khaleed dari Jalan Padang Melangit, Kg. Abi Padang Machang dan En. Saiful Redzuan Azhari dari Jalan Behor Temak, Kg. Batu Hampar.Selain itu, turut berlangsung majlis penyerahan sumbangan bantuan kelengkapan sekolah melalui Program Ceria Ke Sekolah TNB Tahun 2022.

(Menteri Besar Perlis, Datuk Seri Azlan Man bersama salah seorang penerima bantuan bina baharu kediaman menerusi Projek Baiti Jannati TNB)


90 tan metrik sampah pukal dikumpul sepanjang Ramadan- SWCorp Melaka

SERKAM, MELAKA, 29 April- Kira-kira 90 tan metrik sampah pukal dikumpulkan Perbadanan Pengurusan Sisa Pepejal dan Pembersihan Awam (SWCorp) dalam operasi khas pembersihan sisa pukal yang dilaksana sepanjang Ramadan.  Pengarah SWCorp Melaka, Khairuladha Mutalib berkata pembersihan melalui syarikat konsesinya, SWM Environment dilaksanakan di 62 kawasan taman perumahan sekitar Melaka bermula 13 April dan berakhir hari ini.  Ia bertujuan memastikan kawasan persekitaran berada dalam keadaan bersih dan selesa menjelang perayaan Aidilfitri ini.  Dalam operasi sama, pihaknya turut mengeluarkan sebanyak 40 notis pemberitahuan kesalahan kepada penduduk yang melonggokkan sisa pukal ditempat tidak sepatutnya mengikut Akta Pengurusan Sisa Pepejal dan Pembersihan Awam 2007.   “Kebanyakan sisa pukal ni mereka longgok di kawasan yang tidak sepatutnya, kita ada perkhidmatan tu satu kali seminggu jadi sepatutnya penduduk dia letakkan sisa pukal ni depan rumah mereka ataupun sisa cantasan pokok atau sisa kebun diikat dengan kemas, di masuk dalam plastik dan kita akan buat kutipan tapi apa yang sebaliknya berlaku pada hari ini adalah mereka melonggokkan di mana-mana kawasan yang tidak sepatutnya. Jadi kita pun selain daripada libat urus kita bagi notis juga pada penduduk yang longgokkan sisa di tempat tidak sepatutnya" katanya.Beliau berkata demikian kepada pemberita selepas operasi berkenaan di Serkam, Melaka Dalam pada itu, Khairuladha berkata sesi libat urus turut dilaksanakan bersama penduduk di semua taman perumahan itu bagi berkongsi kaedah pengurusan sisa pepejal dan sisa pukal yang betul.

(Pengarah SWCorp Melaka, Khairuladha Mutalib pada operasi khas pembersihan sisa pukal di Serkam, Melaka)


Kes pukul,13 pelajar dibebaskan dengan jaminan polis

LANGKAWI, 29 April - Seramai 13 pelajar yang ditahan bagi membantu siasatan kes pergaduhan di sekolah menengah di Langkawi, semalam, dibebaskan dengan jaminan polis. Ketua Polis Daerah Langkawi, Asisten Komisioner Shariman Ashari ketika dihubungi, berkata, ia susulan rakaman percakapan ke atas semua suspek selesai dilakukan pihaknya.

(Video berdurasi 25 saat memaparkan pelajar lelaki dibelasah sekumpulan pelajar lain di Langkawi /Media sosial)

"Rakaman percakapan sudah selesai, pagi ini mereka dibebaskan dengan jaminan polis", katanya. Semalam, tular video berdurasi 25 saat memaparkan sekumpulan pelajar mengepung pelajar lain sebelum beramai-ramai menumbuk, menendang dan menolak mangsa sehingga terjatuh sebelum memijaknya beramai-ramai. Mangsa yang terbaring di lantai kemudian turut dihentak dengan meja.  Berikutan itu, 13 pelajar ditahan selepas mangsa berusia 16 tahun tampil membuat laporan polis di Ibu pejabat Polis Daerah (IPD) Langkawi.


JPJ Terengganu teruskan teknik penyamaran

KUALA TERENGGANU, 29 April - Teknik penyamaran anggota penguatkuasa Jabatan Pengangkutan Jalan (JPJ) Terengganu sebagai penumpang bas ekspress akan diteruskan pada musim perayaan kali ini.  Pengarahnya, Zulkarnain Mat Yasin berkata taktik itu dilihat berkesan bagi memastikan pemandu bas ekspress mematuhi peraturan jalan raya.Katanya, 29 pegawai dan anggota digerakkan bagi melakukan penyamaran bagi mengesan kesalahan pemandu bas.

(Pengarah JPJ Terengganu, Zulkarnain Mat Yasin)

Kesemua pegawai dan anggotanya itu akan menyamar sebagai penumpang bas membabitkan pelbagai destinasi bagi memastikan pemandu bas ekspress mematuhi peraturan jalan raya ditetapkan.  "Ya, untuk fokus contohnya memandu menggunakan telefon bimbit, merokok semasa memandu, memandu dilorong kecemasan, memandu berterusan dilorong kanan. Yang itu kita akan rekodkan, sampai destinasi kita akan keluarkan saman serta merta", katanya. Sebanyak 38 buah bas telah diperiksa di depoh dan terminal bas utama negeri itu bermula 25 April lalu. Sebanyak 12 bas gagal dalam pemeriksaaan tersebut kerana tidak mematuhi piawaian yang ditetapkan.  Menurut Zulkarnain lagi sepanjang Ops Hari Raya Aidilfitri ini seramai 220 anggota akan ditugaskan.  Pasukannya juga akan melakukan rondaan termasuk di 20 kawasan yang kerap berlakunya kemalangan.


Keningau jadi tuan rumah pelancaran sambutan Pesta Kaamatan 2022

KOTA KINABALU, 28 April- Daerah Keningau dipilih sebagai tuan rumah pelancaran sambutan perayaan Pesta Kaamatan peringkat Sabah tahun ini yang akan diadakan bermula pukul 9.00 pagi di Pusat Kraftangan, Keningau pada 1 Mei depan.Timbalan Ketua Menteri Datuk Seri Dr Jeffrey Kitingan juga Pengerusi Jawatankuasa Induk Perayaan Pesta Kaamatan berkata, pemilihan Keningau bagi memperingati beberapa etnik terdahulu yang memulakan pesta Kaamatan di daerah itu selain terletaknya Batu Sumpah bagi menghormati adat dan budaya Orang Asal.Beliau berkata hari kemuncak sambutan itu akan diadakan di Dewan Hongkod Koisaan, Persatuan Kebudayaan Kadazandusun Murut (KDCA), Penampang pada 31 Mei depan.“Sambutan pada kali ini juga memperkenalkan program baharu iaitu memberikan anugerah kepada tiga kategori petani yang menunjukkan prestasi yang baik dalam pertanian iaitu pengeluar padi terbaik, pengeluar makanan ternakan terbaik dan perikanan terbaik,” katanya pada sidang media sambutan itu di sini hari ini.Keningau merupakan sebuah daerah di pedalaman Sabah berkeluasan 3,533 kilometer persegi dan terletak kira-kira 110 kilometer ke selatan dari Kota Kinabalu. Jeffrey yang juga Menteri Pertanian dan Perikanan Sabah berkata pada sambutan pesta berkenaan, kerajaan negeri turut mengekalkan pematuhan prosedur operasi standard (SOP) apabila pengunjung dan pihak penganjur diwajibkan memakai pelitup hidung dan mulut.

Timbalan Ketua Menteri Sabah, Datuk Seri Dr Jeffrey Kitingan juga Pengerusi Jawatankuasa Induk Perayaan Pesta Kaamatan

Beliau berkata meskipun SOP telah dilonggarkan namun sambutan Kaamatan perlu diraikan secara berhati-hati dan terkawal selepas dua tahun tidak disambut secara fizikal.Tema sambutan Pesta Kaamatan pada tahun ini ialah “Kaamatan Menjiwai Alam Semulajadi” yang memberi penekanan tentang pentingnya penjagaan dan pemuliharaan alam sekitar dan anggaran kos penganjuran melibatkan sebanyak RM1.5 juta.Katanya sambutan Kaamatan pada tahun ini akan dijalankan secara fizikal dan dalam talian untuk memaparkan keunikan masyarakat di Sabah kepada dunia luar sekali gus menjana semula industri pelancongan serta pertanian di negeri ini.


KSM tubuh jawatankuasa segerakan kelulusan permohonan pekerja asing

PUTRAJAYA, 28 April - Satu jawatankuasa khas sementara telah ditubuhkan untuk menyegerakan kelulusan permohonan kuota pekerja asing yang masih tertangguh, kata Menteri Sumber Manusia Datuk Seri M. Saravanan.Beliau berkata Kementerian Sumber Manusia (KSM) akan menghubungi majikan bagi penjadualan semula tarikh temu duga mereka bagi mempercepatkan proses permohonan mereka."Proses temuduga majikan akan dilaksanakan di Putrajaya di mana majikan sendiri perlu hadir bagi proses temu duga tersebut dan menandatangani Aku Janji pematuhan perundangan perburuhan yang telah ditetapkan oleh kerajaan," katanya dalam satu kenyataan hari ini.Mesyuarat Jemaah Menteri pada 10 Dis lepas bersetuju untuk pengambilan pekerja warga asing dalam sektor yang dibenarkan bagi penggajian pekerja asing.

(Menteri Sumber Manusia Datuk Seri M. Saravanan)

Saravanan berkata permohonan majikan untuk menggajikan pekerja asing bagi semua sektor pekerjaan telah dibuka pada 15 Feb lepas, namun terdapat permohonan yang tidak dapat diproses kerana tidak memenuhi syarat keperluan pematuhan ratio oleh Agensi Kawal Selia (AKS), ketidakpatuhan kepada perundangan perburuhan serta permohonan tidak lengkap.Beliau berkata tiada permohonan secara manual akan diproses oleh KSM dan permohonan kuota pekerja asing hanya boleh diakses melalui https://fwcms.com.my/- BERNAMA


Bomba Pahang siasat punca letupan kebakaran termasuk mercun dan bunga api

KUANTAN, 28 APRIL - Jabatan Bomba dan Penyelamat Negeri Pahang akan melakukan siasatan dari pelbagai aspek punca kebakaran dua buah rumah jenis Semi-D setingkat sehingga menyebabkan berlakunya letupan Jalan Permatang Badak Perdana 2, awal pagi tadi.Pengarahnya Datuk Dr Wan Mohammad Zaidi Wan Isa berkata, pihak bomba tidak menolak kemungkinan kebakaran dan letupan besar itu berpunca daripada dapur gas atau bahan-bahan lain seperti bunga api atau mercun.“Kalau kita lihat dalam kejadian ini, mungkin ada satu bahan yang menyebabkan berlaku letupan sama ada dari dapur masak gas atau bahan-bahan lain dan kita masih siasat.“Kita akan jalankan siasatan terperinci supaya dapat pengesahan apa yang sebabkan punca letupan, kalau saya tengok ada selinder gas, bahan bunga api …kalau betul bunga api dan mercun banyak mana kapasitinya sehingga menyebabkan kejadian letupan yang begitu teruk."Bagaimanapun, bomba tak pasti lagi apa yang menyebabkan letupan begitu dasyat sekali," katanya kepada pemberita di lokasi kejadian di sini hari ini.

(Dua orang mangsa cedera dalam kebakaran yang berlaku pada pagi tadi/FOTO Bomba Pahang)

Dalam kejadian kira-kira pukul 3 pagi tadi, dua buah rumah terbakar mengakibatkan seorang kanak-kanak lelaki dua tahun maut, serta lima lagi cedera termasuk bayi lapan bulan manakala tiga lagi selamat.Kebakaran ini juga melibatkan sebuah kereta dan sebuah motorsikal hangus terbakar manakala dua kereta dan sebuah motorsikal lain mengalami kerosakan teruk.


Banjir KL: PM arah DBKL guna segera sumber sedia ada atasi bencana

KUALA LUMPUR, 28 April - Dewan Bandaraya Kuala Lumpur (DBKL) diarah segera menggunakan sumber sedia ada bagi mengatasi masalah banjir kilat di ibu negara.Menteri Wilayah Persekutuan, Datuk Seri Dr Shahidan Kassim berkata, arahan dikeluarkan Perdana Menteri, Datuk Seri Ismail Sabri Yaakob."Perdana Menteri telah mengarahkan Menteri Wilayah Persekutuan supaya membelanjakan serta-merta peruntukan daripada sumber DBKL dan kerajaan akan membayar balik nanti bagi menyelesaikan masalah banjir kilat," katanya dalam ucapan pada program Nur Ramadan di sini malam tadi.Katanya, peruntukan bakal diguna bagi menjayakan perangkaan pelan jangka pendek dan jangka panjang.Ini termasuk kajian serta Konsep Mitigasi untuk banjir kilat di Kuala Lumpur dalam usaha meminimumkan impak urbanisasi terhadap persekitaran.Antara langkah jangka pendek termasuk menempatkan pasukan pemantau di lokasi hotspot dan menempatkan pam mudah alih di kawasan hotspot banjir yang berfungsi memindahkan lebihan air bertakung ke kawasan bersesuaian seperti kolam takungan banjir.

Shahidan berkata antara pelan jangka pendek lain ialah pembelian lebih banyak pam mudah alih yang akan dilaksanakan serta-merta dan penggunaan beg pasir sebagai langkah mitigasi selain menempatkan 25 pasukan di lapangan bagi proses pembersihan kawasan hotspot banjir bermula esok."Bagi menjalankan kajian ini, DBKL telah melantik IKRAM (Institut Kerja Raya Malaysia) selaku perunding. Kajian ini mengambil masa 12 bulan dan melibatkan lima fasa," katanya.Tanpa mendedahkan jumlah dana yang diperlukan, Perdana Menteri juga mahu dana kecemasan DBKL bagi tujuan tersebut dioptimumkan.


KADA bakal bantu 1,365 pesawah terkesan banjir

KOTA BHARU, 28 April- Seramai 1,365 pesawah yang terkesan dengan bencana banjir luar musim Februari lalu bakal dibantu Lembaga Kemajuan Pertanian Kemubu (KADA) selepas Aidilfitri nanti.  Bencana luar musim itu mengakibatkan kerugian berjumlah RM26.19 juta, melibatkan tanaman seluas 4,800 hektar.  Pengerusi KADA, Datuk Kamarudin Md Nor, berkata pihaknya sudah memohon bantuan daripada kerajaan melalui “Tabung Bencana Tanaman Padi” dan mendapat respon positif.  Katanya, dianggarkan 25 peratus petani terkesan dalam kalangan golongan B40 melibatkan beberapa daerah di negeri itu antaranya Pasir Mas, Pasir Puteh, Bachok dan Tumpat.  "Kita dah angkat kepada kementerian memohon bantuan, Yang Berhormat Menteri pun ada buat kenyataan bahawa kerajaan akan bantu tapi oleh kerana ini perlu kepada peruntukan khas dia usahakan untuk dapatkan daripada MOF (Kementerian Kewangan). Sebaik sahaja dapat disalurkan pada kita, akan kita salurkan segera," katanya.Beliau berkata demikian pada sidang media selepas Majlis Ramah Mesra Berbuka Puasa Media bersama Pengerusi KADA di Kota Bharu.

(Keadaan bencana banjir luar musim Februari lalu/ Gambar Fail )


100 anak yatim dalam Parlimen Pokok Sena, ceria terima sumbangan Aidilfitri

ALOR SETAR, 28 April- Seramai 100 anak yatim dari seluruh Parlimen Pokok Sena gembira apabila dibawa berbuka puasa di restoran terkenal dan menerima sumbangan duit raya. Sumbangan disampaikan oleh Exco Penerangan, Komunikasi dan Multimedia, Perdagangan Dalam Negeri dan Hal Ehwal Pengguna Negeri Kedah, Romani Wan Salin sempena Majlis Iftar bersama anak yatim di Restoran Gemilang Hutan Kampung, malam ini. Sumbangan iftar dan duit raya disumbangkan oleh Pertubuhan Dhuafa Sejahtera dan Farhan Travel.  Dalam ucapannya, Romani berharap sumbangan tersebut dapat menceriakan sambutan Hari Raya Aidilfitri buat anak-anak yatim berkenaan.  "Comel anak-anak syurga ini. Moga mereka tabah meneruskan kehidupan sebagai harta paling berharga buat ibu atau ayah masing-masing. Tahniah juga saya ucapkan kepada Dewan Pemuda PAS Pokok Sena atas pengurusan program yang berjalan dengan lancar," ujarnya.


Malaysia, Korea Selatan meterai MoU perkasa bidang pertahanan

KUALA LUMPUR, 27 April - Malaysia memeterai Memorandum Persefahaman (MoU) bersama Korea Selatan bagi memperkasakan bidang pertahanan.Mesyuarat dua hala antara Menteri Kanan Pertahanan Malaysia, Datuk Seri Hishammuddin Tun Hussein dan Menteri Pertahanan Korea Selatan, Suh Wook telah diadakan secara hibrid, hari ini.Hishammuddin berkata sebuah jawatankuasa kerja antara Kementerian Pertahanan kedua-dua negara akan ditubuhkan bagi memastikan perancangan di bawah MoU ini dapat dilaksanakan dengan baik."Beberapa keputusan telah pun dibuat untuk pasukan, pakar daripada Korea akan membantu kita melihat kepada dasar perindustrian pertahanan kita, melihat kepada keperluan aset-aset kita dan perkara yang berhubung kait dengan cyber security," katanya kepada pemberita selepas menghadiri mesyuarat dua hala secara maya berkenaan di Wisma Pertahanan, di sini.

(Hishammuddin pada sidang media di Wisma Pertahanan hari ini)

Usaha MoU itu telah dilaksanakan sejak tiga tahun lepas.Persefahaman itu turut menjadi instrumen perundangan serta mengukuhkan kerjasama dalam konteks pertahanan antara kedua-dua negara. Sekali gus menjadi dokumen rujukan utama dalam interaksi, program dan aktiviti bersama antara Angkatan Tentera Malaysia dengan Angkatan Tentera Korea Selatan.


PAS tolak sertai 'khemah besar' hadapi PRU-15 - Sanusi

ALOR SETAR, 27 April- PAS tidak akan menyertai kerjasama politik atau ‘khemah besar’ yang dilapor dicadangkan pemimpin pembangkang tertentu untuk menghadapi Barisan Nasional (BN) pada Pilihan Raya Umum Ke-15 (PRU-15) akan datang.Pengarah Pilihan Raya PAS Datuk Seri Muhammad Sanusi Md Nor berkata, parti itu tidak akan mengulangi strategi sama ketika berada dalam Pakatan Rakyat dahulu dan tidak akan bekerjasama dengan parti-parti yang pernah berada dalam gabungan itu.“Perikatan Nasional (PN) akan berbincang untuk benda-benda itu, tapi PAS telah membuat keputusan tidak menyertainya, PAS menolak rancangan itu. PN ini kalau PAS tidak turut serta ia pun tidak cukup kerusi.“PAS menolak kalau ada rancangan untuk menyertai pakatan baharu melibatkan PKR, ada yang cakap tanpa DAP, (tapi) tanpa DAP atau bersama DAP, tidak mungkinlah (untuk PAS sertai),” katanya kepada pemberita di sini hari ini.Muhammad Sanusi yang juga Menteri Besar Kedah berkata PAS memiliki pengalaman selama 20 tahun bersama dengan PKR sebelum ini dalam Pakatan Rakyat dan semua strategi pakatan itu tidak akan berulang lagi.Sementara itu, mengulas mengenai isu dokumen ‘PASLeak’, Muhammad Sanusi berpendapat dokumen berkenaan dibuat oleh pasukan siber pihak tertentu yang bertujuan mendapatkan kepentingan tertentu.

(Pengarah Pilihan Raya PAS, Datuk Seri Muhammad Sanusi Md Nor)

“Saya duduk dalam parti ini lama, minit mesyuarat kita tidak tulis begitu, kita ada format kita untuk minit mesyuarat, bukan macam yang disebarkan itu (dalam PASLeak), itu siapa yang menulis...saya tidak tahu,” katanya.Sebelum ini, dokumen dikenali sebagai PASLeak dan didakwa mengandungi rancangan untuk menjatuhkan pemimpin UMNO tular di media sosial.Polis juga dilaporkan telah membuka kertas inkuiri bagi mengenal pasti laporan diterima daripada pengadu berkaitan dokumen berkenaan yang memperincikan dakwaan perancangan politik membabitkan dua pemimpin PAS.


Pemakaian pelitup muka di kawasan terbuka tidak lagi diwajibkan - Khairy

PUTRAJAYA, 27 April - Berkuat kuasa 1 Mei, pemakaian pelitup muka di luar bangunan dan kawasan terbuka tidak diwajibkan tetapi adalah atas pilihan individu.Menteri Kesihatan, Khairy Jamaluddin bagaimanapun berkata pemakaian pelitup muka adalah wajib apabila berada di dalam bangunan dan pengangkutan awam termasuk e-Hailing."Kementerian Kesihatan menggalakkan agar pemakaian pelitup muka di luar bangunan terus diamalkan terutamanya apabila berada di kawasan ramai orang dan sesak seperti bazar Ramadan, pasar malam dan stadium."Pemakaian pelitup muka terutamanya di dalam bangunan dan pengangkutan awam masih lagi penting untuk melindungi diri serta orang di sekeliling terutamanya mereka yang berisiko tinggi seperti warga emas, kanak-kanak dan individu immunocompromised."Pelitup muka boleh ditanggalkan semasa melakukan senaman berat di dalam bangunan tetapi hendaklah segera dipakai semula setelah selesai melakukan senaman tersebut," katanya dalam sidang media, di sini hari ini.

(Khairy pada sidang media di Putrajaya hari ini)

Beliau mengumumkan kelonggaran langkah kawalan dan pencegahan COVID-19 di negara ini selaras dengan Fasa Peralihan Ke Endemik.Dalam pada itu, Khairy berkata keperluan penjarakan fizikal di dalam SOP Majlis Keselamatan Negara terbitan 1 April 2022 juga telah disemak semula."Mengambil kira semua aktiviti telah dibenarkan dengan penggunaan 100% kapasiti ruang, maka penjarakan fizikal di antara individu atau kumpulan tidak diperlukan."Namun begitu, penjarakan fizikal digalakkan dalam keadaan tidak memakai pelitup muka," jelasnya lagi.


Wisma Putra ucap takziah kepada keluarga Nagaenthran, teruskan bantuan konsular

PUTRAJAYA, 27 April- Kementerian Luar merakamkan ucapan takziah kepada keluarga rakyat Malaysia Nagaentran Dharmalingam yang menjalani hukuman mati awal pagi tadi di Penjara Changi, Singapura.Wisma Putra dalam kenyataan hari ini berkata pihaknya melalui Suruhanjaya Tinggi Malaysia di Singapura akan terus menghulurkan bantuan konsular yang sewajarnya kepada keluarga mendiang.Menurut kenyataan itu, kerajaan telah berusaha sejak dahulu lagi untuk membantu Nagaentran.Kerajaan melalui Perdana Menteri Datuk Seri Ismail Sabri Yaakob dan Menteri Luar Datuk Seri Saifuddin Abdullah minggu ini sekali lagi mengutuskan surat kepada rakan sejawat masing-masing di Singapura sebagai usaha bagi memohon kerajaan negara itu menimbang dan meringankan hukuman berkenaan. "Surat itu turut menyatakan keterbukaan kerajaan Malaysia untuk berbincang dengan kerajaan Singapura bagi melaksanakan Program Pemindahan Banduan Antarabangsa di antara Malaysia-Singapura," katanya.Selain itu, surat pertama kepada kerajaan Singapura dihantar oleh Perdana Menteri dan Menteri Luar pada November 2021.Pada Disember 2021, Yang di-Pertuan Agong Al-Sultan Abdullah Ri'ayatuddin Al-Mustafa Billah Shah juga mengutuskan warkah kepada Presiden Republik Singapura bagi meringankan hukuman ke atas Nagaenthran. "Kerajaan Malaysia merakamkan penghargaan di atas maklum balas yang dikemukakan oleh kerajaan Singapura dan menghormati sistem perundangan negara itu."Dalam masa yang sama, Kerajaan Malaysia juga merakamkan penghargaan kepada kerajaan Singapura atas bantuan yang telah diberikan sepanjang tempoh tahanan dan perbicaraan Nagaenthran," katanya.Dalam pada itu, Suruhanjaya Tinggi Malaysia di Singapura juga menjalankan tanggungjawab sewajarnya dalam memberikan bantuan konsular kepada Nagaenthran sepanjang berada dalam tahanan bagi memastikan hak dan kebajikannya sentiasa terpelihara.

Wisma Putra turut merakamkan penghargaan kepada pertubuhan dan organisasi bukan kerajaan yang turut berusaha supaya pelaksanaan hukuman mati ke atas Nagaenthran dapat dikurangkan, selain inisiatif untuk memansuhkan hukuman mati.Berasal dari Perak, Nagaenthran, 34, dijatuhi hukuman mati pada 2010 kerana mengedar 42.72g heroin pada 2009 ke Singapura, yang diketahui antara negara yang mempunyai undang-undang narkotik paling tegas di dunia.Dia sepatutnya menjalani hukuman pada 10 November 2021, tetapi memperoleh penangguhan sementara pada 9 November selepas mahkamah diberitahu dia positif COVID-19 ketika hadir untuk rayuan terakhir terhadap hukuman matinya.


Pemberian PerantiSiswa dipertimbang kepada pelajar institusi selain KPT

KUALA LUMPUR, 27 April - Kementerian Komunikasi dan Multimedia (K-KOMM) sedia memperluas pemberian bantuan PerantiSiswa Keluarga Malaysia kepada pelajar golongan B40 di institusi pendidikan selain daripada Kementerian Pengajian Tinggi (KPT).

Menterinya Tan Sri Annuar Musa berkata berdasarkan permohonan yang dibuka sejak 15 April lepas, terdapat permohonan daripada pelajar institusi di bawah kementerian lain.

Antara institusi berkenaan ialah Akademi Seni Budaya Dan Warisan Kebangsaan (Aswara) di bawah Kementerian Pelancongan, Seni dan Budaya (MOTAC) serta Institut Pendidikan Guru (IPG) di bawah Kementerian Pendidikan.

“Kita melihat untuk fasa pertama, kita akan berikan PerantiSiswa kepada pelajar B40 di bawah KPT iaitu institusi pengajian tinggi awam (IPTA) dan swasta (IPTS), politeknik serta kolej komuniti manakala untuk fasa kedua, kita pertimbangkan untuk beri kepada institusi lain pula.

“Kalau ada kapasiti yang cukup (peranti) dengan siling (belanjawan) yang diberikan kepada K-KOMM, kita bersedia untuk perluaskannya berdasarkan permintaan (permohonan),” katanya kepada pemberita pada Majlis Apresiasi Pengamal Media di sini, semalam.

(Prapelancaran PerantiSiswa #Keluarga Malaysia di Universiti Multimedia pada 14 April lalu/FOTO KPT)

Menjelaskan mengenai jumlah pelajar yang dijangka menerima manfaat bantuan itu berbeza dengan angka yang diumum pada Belanjawan 2022 lepas, Annuar berkata jumlah asal 600,000 pelajar adalah anggaran bagi belanjawan tersebut.

Beliau berkata semakan dan perincian lanjut mendapati angka sebenar pelajar golongan B40 di KPT adalah lebih rendah, selain berpandangan peranti yang murah tidak sesuai untuk diberikan kepada pelajar.

“Pelajar memerlukan peranti berkapasiti tinggi. Justeru, kita cadang buat perolehan peranti kualti tinggi  dengan angka pelajar yang kita anggarkan buat masa ini ialah 400,000 orang...namun ini semua bergantung kepada permohonan sebenar.

“Kalau kita buat perolehan banyak tapi pemohonannya sikit, akan berlaku pembaziran. Jumlah sebenar permohonan belum kita ketahui. Fasa pertama dibuka 15 April dan tutup 15 Mei,” katanya. - BERNAMA


'Kalau menteri boleh sekat, saya hari-hari ada benda nak sekat tapi...' - Annuar Musa

KUALA LUMPUR, 27 April - Suruhanjaya Komunikasi dan Multimedia (SKMM) tidak mempunyai sebarang kuasa untuk menyekat secara langsung berhubung video muzik Hari Raya Aidilfitri yang menjadi kontroversi oleh usahawan kosmetik, Datuk Seri Aliff Syukri Kamarzaman.Menteri Komunikasi dan Multimedia, Tan Sri Annuar Musa berkata, sekatan perlu dilakukan mengikut lunas undang-undang dan atas perintah mahkamah.

“Kalau kita sekat dahulu, orang boleh saman kita. Kalau mahu sekat, perlu berdasarkan kepada undang-undang.

“Kementerian tidak boleh sekat. Yang boleh buat keputusan sekat adalah mahkamah. Kementerian hanya melaksana.

“Kalau menteri boleh sekat. Saya hari-hari ada benda nak sekat. Tapi kena ikut undang-undang. Dia ada kaedah,” katanya semasa Majlis Berbuka Puasa bersama media, semalam.

Beliau berkata demikian ketika diminta mengulas mengenai isu rakaman klip video raya usahawan kosmetik, Datuk Seri Aliff Syukri yang dikaitkan dengan unsur bertentangan norma dan budaya tempatan.

(Tangkap layar video klip raya Aliff Syukri yang menimbulkan kontroversi dan kecaman pelbagai pihak)

Bagaimanapun, beliau enggan memberikan pandangan berhubung klip video berkenaan kerana bimbang akan dianggap prejudis terhadap penyiasatan yang sedang dilakukan oleh pihak SKMM.Semalam, Aliff Syukri hadir ke Ibu Pejabat SKMM hampir selama lima jam untuk memberi keterangan dan dirakam percakapan berhubung berhubung klip video muzik sempena Aidilfitri yang dikatakan kontroversi dan menerima kecaman orang ramai.Klip video raya berkenaan memaparkan sekumpulan penari lelaki bersolek dan berperwatakan lembut, mencetuskan pelbagai reaksi kerana dikatakan kurang sesuai untuk tontonan masyarakat lebih-lebih ketika bulan Ramadan.


Syarikat, pengarah didenda RM10,000 miliki dan jual kelengkapan komunikasi tidak diperakui

PETALING JAYA, 26 April - Sebuah syarikat dan pengarahnya didenda masing-masing RM10,000 atau empat bulan penjara oleh Mahkamah Sesyen Petaling Jaya atas dua pertuduhan memiliki dan menjual dua unit pemain media tanpa wayar yang tidak diperakui Suruhanjaya Komunikasi dan Multimedia (MCMC). Hakim Jamaludin Mat menjatuhkan hukuman itu terhadap Syarikat LC Marketing Network Media Sdn Bhd dan pengarahnya, Chen Kaiyi selepas mengekalkan pengakuan bersalah ketika pertuduhan dibacakan semula dalam bahasa Mandarin.

(Syarikat dan pengarah didenda RM10,000 miliki dan jual kelengkapan komunikasi tidak diperakui)

Mahkamah memerintahkan syarikat tersebut dan Chen masing-masing didenda RM5,000 atau sebulan penjara.Sekiranya denda gagal dibayar bagi setiap pertuduhan selain mengarahkan kesemua barang kes diserahkan kepada pegawai penyiasat untuk dilucut hak kepada MCMC.Chen didakwa melakukan kesemua kesalahan itu di Digital Mall, Seksyen 14, pada 12.57 tengah hari, 26 Jun 2020 dan pada 11 pagi, 14 Mei 2021 lalu.Terdahulu, peguam Jay Moy Wei Juin yang mewakili Chen memaklumkan kepada mahkamah bahawa sebelum ini pihaknya telah menghantar representasi berhubung pertimbangan hukuman dan anak guamnya juga mengekalkan fakta kes selain turut mengakui fakta kes.Pegawai Pendakwa MCMC Nur Nazhzilah Mohammad Hashim mengesahkan menerima representasi itu dan menyerahkan kepada budi bicara mahkamah untuk menjatuhkan hukuman.Mengikut fakta kes, seorang pegawai dari SIRIM telah membuat pemeriksaan ke atas peralatan komunikasi itu dan mendapati ia tidak diperakui oleh SIRIM selain hasil siasatan mendapati bahawa peralatan komunikasi tersebut juga tidak diperakui MCMC atau mana-mana agensi pemerakuan berdaftar yang lain.


Akta Kredit Pengguna perlu dilaksana segera

KUALA LUMPUR, 26 April - Akta Kredit Pengguna perlu dilaksana secepat mungkin bagi membantu menyelaras dan mengawal pinjaman terutama sewa beli.Menteri Pembangunan Usahawan dan Koperasi (KUSKOP), Tan Sri Noh Omar berkata, sebelum ini saranan yang sama pernah dibangkitkan di Parlimen bagi membela nasib peminjam.Hampir semua pengusaha sektor pengangkutan yang meminjam dengan syarikat kredit tidak mendapat moratorium menyebabkan aset pengangkutan mereka dilelong.

(Menteri Pembangunan Usahawan dan Koperasi (KUSKOP), Tan Sri Noh Omar)

"Jadi kerana itulah untuk membantu bangkit semula industri pengangkutan kita di KUSKOP kita ada dua bank di bawah kita, satu kita ada Bank Rakyat kita telah lancarkan komersial- i khusus untuk pengangkutan dan juga kilang dan mesin yang ini kita peruntukkan RM350 juta".Agensi yang memberi bantuan pinjaman juga diminta memberi lebih perhatian kepada usahawan yang perlu penyusunan semula pembayaran pinjaman.Beliau ditemui pada Majlis Perasmian Lori -Lori Mesra Transportation di ibu negara.


Cuti 2,200 Anggota JPJ dibekukan sepanjang Ops Hari Raya Aidilfitri 2022

KLANG, 26 April - Seramai 2,200 pegawai dan anggota penguat kuasa Jabatan Pengangkutan Jalan (JPJ) di seluruh negara dibekukan cuti sepanjang Ops Hari Raya Aidilfitri 2022.Operasi khas bermula 29 April hingga 8 Mei itu memfokuskan penguatkuasaan dan advokasi bagi menurunkan kadar kemalangan jalan raya ketika musim perayaan.Pengarah Kanan Penguat kuasa JPJ, Datuk Lokman Jamaan berkata semua penguat kuasa berkenaan ditugaskan menjalankan pemantauan menyeluruh di semua kawasan termasuk lokasi panas.

(Pengarah Kanan Penguat kuasa JPJ, Datuk Lokman Jamaan)

"Kita ada kekuatan untuk Selangor sahaja kita ada lebih kurang 300 orang penguatkuasa dan kita juga telah membekukan cuti mereka tetapi dalam satu-satu masa lebih kurang akan ada 1,600 orang akan berada di sekitar dan penugasan ini kita buat giliran ada 300 orang tetapi tidak semua terlibat dan kita akan buat secara giliran".Tambah beliau, ia melibatkan pemeriksaan bas di depoh dan terminal bas selain penguatkuasaan di lebuh raya atau jalan utama.Beliau berkata demikian selepas melakukan pemeriksaan bas di Depoh Bas Sani Ekspress di Klang Sentral, Klang.


Kerajaan tambah baik pemberian kepada negeri termasuk kelonggaran penggunaan MARRIS

KUALA LUMPUR, 26 April- Kerajaan Persekutuan telah menambah baik pemberian dan sokongan kepada kerajaan-kerajaan negeri untuk tahun ini termasuk memberi kelonggaran penggunaan peruntukan di bawah Pemberian Penyenggaraan Jalan Negeri (Pemberian MARRIS) sebanyak RM5 bilion.Perdana Menteri Datuk Seri Ismail Sabri Yaakob berkata penambahbaikan pemberian dan sokongan kepada kerajaan-kerajaan negeri itu diputuskan dalam Mesyuarat Majlis Kewangan Negara 2022 yang dipengerusikan olehnya dan dihadiri Menteri Besar serta wakil Ketua Menteri semua negeri.Beliau berkata kelonggaran penggunaan peruntukan di bawah Pemberian MARRIS itu adalah bagi membiayai kerja penyenggaraan, pembaikan, penggantian serta pengubahsuaian jalan, jambatan, longkang, pembentung dan cerun di jalan negeri yang rosak akibat banjir termasuk di kawasan pihak berkuasa tempatan (PBT). “Kerajaan Persekutuan sentiasa komited dalam memastikan hubungan dengan kerajaan negeri sentiasa berada dalam tahap yang terbaik.Hasrat ini dimanifestasikan melalui peningkatan peruntukan yang disalurkan dalam pelbagai bentuk pemberian kepada kerajaan negeri pada setiap tahun,” katanya dalam satu kenyataan hari ini.Ismail Sabri berkata kerajaan turut bersetuju untuk mengkaji semula Pemberian MARRIS serta bersedia membuat pindaan garis panduan dan perundangan yang berkaitan supaya peruntukan itu dapat dimanfaatkan sepenuhnya oleh kerajaan negeri dengan memperluaskan lagi skop perbelanjaan MARRIS merangkumi penyelenggaraan jalan seperti di bawah Lembaga Kemajuan Pertanian.Selain itu, beliau berkata peruntukan pindahan fiskal ekologi (EFT) akan ditingkatkan daripada RM70 juta kepada RM100 juta sebagai insentif khusus kepada negeri-negeri yang mewartakan kawasan baharu untuk dilindungi."Insentif kewangan kepada kerajaan-kerajaan negeri ini adalah bagi meningkatkan usaha pemeliharaan serta pemuliharaan kawasan biodiversiti daratan dan marin," katanya.Bagi memperkukuhkan lagi momentum pemulihan ekonomi Keluarga Malaysia, Perdana Menteri berkata caruman sebanyak RM330 juta disediakan bagi membiayai Pemberian Berdasarkan Tahap Pembangunan Ekonomi, Infrastruktur dan Kesejahteraan Hidup (Pemberian TAHAP).Beliau berkata satu jawatankuasa yang dipengerusikan oleh Ketua Setiausaha Perbendaharaan akan ditubuhkan bagi membuat semakan semula formula pengiraan, kriteria dan kaedah pengagihan bagi Pemberian TAHAP.

Perdana Menteri, Datuk Seri Ismail Sabri Yaakob

"Ini menunjukkan komitmen Kerajaan Persekutuan dalam menyediakan peluang kepada kerajaan negeri untuk melaksanakan projek pembangunan mengikut keutamaan dan keperluan negeri masing-masing," katanya.Ismail Sabri berharap kerajaan negeri memanfaatkan sepenuhnya kesemua pemberian itu terutamanya dalam memastikan kebajikan serta kesejahteraan Keluarga Malaysia sentiasa terpelihara.


Johor akan perinci kaedah terbaik bagi membolehkan lebih 400,000 pekerja di Singapura mencarum PERKESO

JOHOR BAHRU, 26 April - Kerajaan negeri Johor akan memperincikan kaedah terbaik bagi membolehkan lebih 400,000 pekerja Malaysia yang bekerja di Singapura membuat caruman menerusi skim Pertubuhan Keselamatan Sosial (PERKESO).  Langkah itu penting bagi melindungi kebajikan mereka yang turut menyumbang kepada ekonomi negeri. Exco Belia, Sukan, Pembangunan Usahawan, Koperasi dan Sumber Manusia negeri, Muhd Hairi Mad Shah berkata ketika ini majoriti rakyat Malaysia yang bekerja di republik itu tidak mempunyai insurans perlindungan.

(Exco Belia, Sukan, Pembangunan Usahawan, Koperasi dan Sumber Manusia negeri, Muhd Hairi Mad Shah)

"Sekiranya mereka lepas daripada sempadan, jadi itu adalah tanggungjawab kita, mereka bekerja mencari nafkah."Saya tidak mahu mereka membawa pulang berpuluh ribu tetapi akhirnya untuk masa depan mereka tiada, sebab itulah saya melihat PERKESO melihat jangka masa sekiranya berlaku kemalangan", katanya kepada media selepas Program Solidariti Ramadan Prihatin PERKESO di sini. Sementara itu, mengenai pertumbuhan semula ekonomi Johor selepas pembukaan sempadan, beliau berkata Indeks Jabatan Perangkaan menganggarkan secara purata, rakyat Singapura membelanjakan RM665 sehari untuk membeli belah di negeri Johor antara 8 hingga 11 April lalu.  Manakala perbelanjaan penginapan pula dianggarkan RM529 bagi seorang individu bagi tempoh sama, sekali gus memberi impak besar kepada ekonomi negeri tersebut.


Wanita maut, motosikal dilanggar treler

KEMAMAN, 25 April- Seorang wanita maut apabila motosikal yang ditunggangnya terbabit dalam satu kemalangan dengan sebuah lori treler, pagi tadi. Kemalangan berlaku kira-kira pukul 9.40 pagi tadi di kilometer 137 Jalan Kuala Terengganu – Kuantan.Mangsa, Nur Qasrina Abdul Kassim, 27 tahun dipercayai cuba memotong lori treler tersebut menyebabkan motosikal ditunggang mangsa hilang kawalan, sebelum dilanggar lori berkenaan.Mangsa yang mengalami kecederaan parah pada bahagian kepala dan badan, meninggal dunia di lokasi kejadian. Mayat mangsa dihantar ke Unit Forensik Hospital Kemaman untuk siasatan lanjut.  Ketua Polis Daerah Kemaman, Superintenden Hanyan Ramlan ketika dihubungi mengesahkan menerima laporan berhubung kejadian.Kes disiasat dibawah Seksyen 41(1) Akta Pengangkutan Jalan (APJ) 1987.

(Treler yang melanggar motosikal ketika mangsa hilang kawalan ketika ingin memotong)


Patuhi SOP ketika melancong pada cuti Aidilfitri

KUALA LUMPUR, 25 April - Orang ramai yang bakal melancong bersempena cuti panjang perayaan Aidilfitri, dinasihatkan untuk terus mematuhi Prosedur Operasi Standard (SOP) yang telah ditetapkan.Timbalan Ketua Setiausaha Kebudayaan, Kementerian Pelancongan, Seni dan Budaya (MOTAC), Datuk Saraya Arbi berkata ini bagi memastikan keselamatan individu terjamin sepanjang tempoh percutian.

(Timbalan Ketua Setiausaha Kebudayaan, Kementerian Pelancongan, Seni dan Budaya (MOTAC), Datuk Saraya Arbi)

"Bagi mereka pelancong tempatan yang meraikan Hari Raya setelah dua tahun, perlu juga jaga keselamatan dan patuh SOP yang ditetapkan oleh Kementaerian Kesihatan dan Majlis Keselamatan Negara."Pada masa sama raikan dengan penuh kesyukyuran dan berterima kasih kepada kerajaan kerana memberi peluang kerana dapat meraikan dengan keluarga yang besar.Tambah beliau, program yang dianjurkan MOTAC turut mendapat sambutan menggalakkan daripada pelancong antarabangsa susulan pembukaan semula sempadan negara, 1 April lalu.Beliau berkata demikian selepas menyantuni warga Jabatan Penyiaran Malaysia di Wisma Berita, Angkasapuri.


Tiga daerah 'hotspot' kemalangan musim perayaan di Kedah dikenalpasti

ALOR SETAR, 25 April- Daerah Kuala Muda, Kota Setar dan Kubang Pasu di Kedah dikenalpasti sebagai tiga kawasan 'hotspot’ berlakunya kemalangan menjelang musim perayaan. Pengerusi Majlis Keselamatan Jalan Raya Negeri, Azman Nasrudin berkata jalan persekutuan dan jalan negeri dijangka mencatatkan kadar kemalangan tinggi terutamanya membabitkan kemalangan maut.  " Penggunaan jalanraya di jalan persekutuan, jalan dalam ni memang tinggilah, simpang banyak lampu isyarat, pengguna jalan yang lain juga ramai pejalan kaki, yang menaiki basikal, antara faktor - faktor terjadinya kemalangan. Kalau sedikit sahaja kesilapan berlaku kecuaian, boleh mengakibatkan kemalangan sebab itu jalan persekutuan negeri kadar kemalangan lebih tinggi daripada lebuh raya," katanya.Terdahulu Azman melancarkan Kempen Keselamatan Jalanraya dan Ops Bersepadu Sempena Sambutan Hari Raya Aidilfitri Peringkat Negeri Kedah 2022 di Alor Setar.  Hadir sama, Pengarah Jabatan Pengangkutan Jalan (JPJ) Kedah, Abdul Rahman Emang Ayie dan Ketua Jabatan Siasatan dan Penguatkuasaan Trafik (KJSPT) Kedah, Superintenden Mohd Mahiri Hussain.

(Azman Nasrudin pada program Kempen Keselamatan Jalanraya dan Ops Bersepadu Sempena Sambutan Hari Raya Aidilfitri Peringkat Negeri Kedah 2022 di Alor Setar)

Jelasnya berdasarkan indeks kematian bagi setiap 10,000 kenderaan berdaftar di Kedah adalah pada kadar 2.76 peratus.  Berdasarkan rekod, sebanyak 406 kematian daripada 18,414 kemalangan jalan raya di Kedah dicatatkan tahun lalu.Daerah Kuala Muda mencatatkan kematian tertinggi iaitu 90 kes, diikuti Kota Setar dengan 61 kes dan Kulim pula sebanyak 65 kes.  Ujarnya, 68 peratus daripada jumlah itu merupakan kematian melibatkan penunggang dan pembonceng motosikal . Azman yang juga Exco Pertanian dan Industri Makanan, Perusahaan,Perladangan dan Komoditi, Pengangkutan dan Hal Ehwal Masyarakat India berkata tahap kesedaran masyarakat Kedah terhadap keselamatan jalan raya masih membimbangkan.  Justeru beliau berkata usaha advokasi dengan kerjasama erat pelbagai pihak amat diperlukan.


Ops Selamat: JPJ Kedah tingkat pemeriksaan bas, pemandu ekspres

ALOR SETAR, 25 April- Perkhidmatan bas ekpress tidak terkecuali dalam pemeriksaan Jabatan Pengangkutan Jalan (JPJ) Kedah sepanjang Ops Selamat menjelang sambutan Aidilfitri. Pengarah JPJ Kedah, Abdul Rahman Emang Ayie berkata pemantauan dan pemeriksaan dilakukan terhadap syarikat bas serta pemandu.Antara operasi penguatkuasaan dilakukan termasuk pemeriksaan teknikal bas, lesen serta ujian air kencing terhadap pemandu serta menempatkan anggota JPJ di dalam bas"Salah satu strategi penyamaran awam dalam bas dari semasa ke semasa, berapa laluan dan lokasi akan ditentukan kelak," katanya kepada pemberita di Alor Setar.

(Pengarah JPJ Kedah, Abdul Rahman Emang Ayie)

Ujarya, seramai 300 pegawai dan anggota dibekukan cuti bagi menjalankan penguatkuasan sepanjang Aidilfitri nanti.Sebarang maklumat orang ramai boleh salurkan ke talian 04-7404967 atau This email address is being protected from spambots. You need JavaScript enabled to view it..